title: Emil Holmström

text: Emil Alfred Holmström (30. huhtikuuta 1891 Vaasa – 14. elokuuta 1939) oli suomalainen jääkärimajuri. Hänen vanhempansa olivat sairaalan toimitsija Mathias Holmström ja Ulrika Kamis. Hänet vihittiin avioliittoon vuonna 1925 Ida Cecilia Lindgrenin kanssa.


title: Emil Holmström

text: Holmström kävi kansakoulun ja kansakoulun jatkokurssit sekä suoritti yksityisesti kuudennen luokan Helsingin uudessa ruotsalaisessa oppikoulussa vuonna 1924.


title: Emil Holmström

text: Tämä vaasalainen liikeapulainen liittyi vapaaehtoisena Saksassa sotilaskoulutusta antavaan jääkäripataljoona 27:n 3. komppaniaan 13. joulukuuta 1915, josta hänet siirrettiin 21. kesäkuuta 1916 sairauden johdosta pataljoonan täydennysjoukkoon ja 17. marraskuuta 1916 alkaen pataljoonan haupitsipatteriin. Hän otti osaa taisteluihin ensimmäisessä maailmansodassa Saksan itärintamalla Riianlahdella ja Aa-joella.


title: Emil Holmström

text: Holmström saapui Suomeen (Vaasaan) jääkäreiden pääjoukon mukana vänrikiksi ylennettynä 25. helmikuuta 1918. Hänet komennettiin Suomen sisällissotaan jaosjohtajaksi Jääkäritykistön 1. patteriin. Hän otti osaa sisällissodan taisteluihin Jääkäritykistössä Messukylässä ja Tampereella. Tampereen valtauksen jälkeen suoritetussa tykistön uudelleen järjestelyssä hänet sijoitettiin patterinsa kera vasta perustettuun Jääkäritykistöprikaatin 1. jääkäripatteriston 2. patterin päälliköksi ja otti osaa Viipurin valloitukseen.


title: Emil Holmström

text: Holmström palveli sisällissodan jälkeen Suomen tykistökoulussa, mistä hänet maarättiin tykistön uudelleenjärjestelyn yhteydessä patterinpäälliköksi Vuoristotykistöön. Vuoritykistöstä hänet siirrettiin 9. lokakuuta 1919 Kenttätykistörykmentti 1:een, missä hänet määrättiin 9. patterin päälliköksi. Hän hoiti 3. patteriston komentajan tehtäviä 23. maaliskuuta 1921 – 1. heinäkuuta 1922 välisen ajan ja oli sen jälkeen 9. ja 3. patterin päällikkönä ja määrättiin 31. toukokuuta 1924 alkaen Tuusulan varuskunnan komendantiksi. Armeijasta hän erosi 2. helmikuuta 1926, jonka jälkeen hän siirtyi Niemi & Luukkosen autokorjaamon palvelukseen konttoristina, kunnes siirtyi 1. kesäkuuta 1928 tuntikirjuriksi Helsingin kaupungin rakennuskonttorin huonerakennusosastoon, mistä hänet siirrettiin 1. lokakuuta 1934 osastonjohtajaksi Helsingin kaupungin työnvälitystoimistoon.


title: Hans Holopainen

text: Hans Edvard Holopainen (käytti Saksassa peitenimeä Holbein) (17. maaliskuuta 1897 Helsingin pitäjä – 22. heinäkuuta 1941) oli suomalainen jääkärikapteeni. Hänen vanhempansa olivat liikemies Juho Holopainen ja Alma Josefiina Helenius. Hänet vihittiin avioliittoon vuonna 1921 Rose Marie Grandellin kanssa, josta hän erosi vuonna 1926 ja avioitui toisen kerran vuonna 1927 Lea Margareta Stenrothin kanssa, josta hän erosi vuonna 1940 ja avioitui kolmannen kerran vuonna 1941 Rosalia Karolina Vikholmin kanssa.


title: Hans Holopainen

text: Holopainen kävi seitsemän luokkaa Helsingin ruotsalaista reaalilyseota ja suoritti yksityisesti kahdeksannen luokan Helsingin uudessa ruotsalaisessa yhteiskoulussa vuonna 1915 sekä kävi useita kursseja Suojeluskuntain päällystökoulussa.


title: Hans Holopainen

text: Holopainen liittyi vapaaehtoisena Saksassa sotilaskoulutusta antavaan jääkäripataljoona 27:n 2. komppaniaan 13. lokakuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Hänet siirrettiin pataljoonan pioneerikomppaniaan 23. syyskuuta 1917 ja suoritti Libaussa vuonna 1917 järjestetyn sotakoulun B-kurssin.


title: Hans Holopainen

text: Holopainen astui Suomen armeijan palvelukseen 7. helmikuuta 1918 varavääpeliksi ylennettynä ja saapui Suomeen 18. helmikuuta 1918 aselaivoja seuranneen komennuskunnan mukana Vaasaan. Hänet sijoitettiin sisällissotaa käyvään Suomen valkoiseen armeijaan komppanianpäälliköksi Pohjois-Hämeen rykmentin 1. pataljoonan 1. komppaniaan ja otti osaa sisällissodan taisteluihin Kuhmoisissa, Toritulla, Padasjoella, Asikkalassa, Anianpellolla ja Lahdessa.


title: Hans Holopainen

text: Holopainen oli mukana myös Harmoisten sairashuoneen joukkomurhan suorittaneessa miesnelikossa.


title: Hans Holopainen

text: Holopainen palveli sisällissodan jälkeen edelleen Pohjois-Hämeen rykmentissä, missä hänet siirrettiin 19. kesäkuuta 1918 alkaen 1. pataljoonan komentajaksi. Hänet määrättiin rykmentin lakkauttamisen jälkeen 18. heinäkuuta 1918 Suomen valkoiseen kaartiin 4. komppanian, missä hänet nimitettiin 25. elokuuta 1918 alkaen 1. komppanian päälliköksi ja 1. lokakuuta 1918 alkaen pataljoonan esikunnan urheilu-upseeriksi. Hänet siirrettiin 19. joulukuuta 1918 Laatokan jalkaväkirykmentti n:o 6:een, mistä muodostettiin myöhemmin Viipurin rykmentti. Hän toimi rykmentissä 3. komppanian ja kesäkuuta 11. 1920 alkaen 1. konekiväärikomppanian päällikkönä, josta hänet siirrettiin edelleen 1. helmikuuta 1921 alkaen 5. Erillisen konekiväärikomppanian päälliköksi.


title: Hans Holopainen

text: Armeijasta hän erosi 13. syyskuuta 1922 ja siirtyi suojeluskuntajärjestön palvelukseen ja sijoitettiin paikallispäälliköksi 1. syyskuuta 1922 Lahden suojeluskuntaan, mistä hänet siirrettiin edelleen 1. heinäkuuta 1923 Etelä-Hämeen suojeluskuntapiirin 9. alueen päälliköksi ja 1. syyskuuta 1925 alkaen Pohjois-Uudenmaan suojeluskuntapiirin 1. sotilasohjaajaksi ja 1. marraskuuta 1927 alkaen Mikkelin suojeluskuntapiirin 1. sotilasohjaajaksi. Suojeluskuntajärjestöstä hän erosi 21. lokakuuta 1929 ja siirtyi ulkomaille opiskelemaan. Takaisin Suomeen hän palasi vuonna 1935 ja toimi sen jälkeen liikemiehenä ja siirtyi 1. lokakuuta 1937 alkaen Suomalaisen puuasiamies Oy:n palvelukseen, ja palveli yritystä vuoteen 1939 saakka.


title: Hans Holopainen

text: Holopainen osallistui talvisotaan Jalkaväkirykmentti 61:n 2. pataljoonan komentajana osallistuen taisteluihin Taipaleella ja Vuosalmella. Välirauhan aikana hän toimi konekiväärikomppanian päällikkönä 21. Prikaatissa. Hänet haudattiin Helsinkiin.


title: Michal Dočolomanský

text: Michal Dočolomanský (25. maaliskuuta 1942 Niedzica – 26. elokuuta 2008 Bratislava) oli slovakialainen elokuva- ja teatterinäyttelijä.


title: Michal Dočolomanský

text: Dočolomanský syntyi opettajaperheeseen pieneen slovakialaiseen Niedzican kaupunkiin, joka nykyisin sijaitsee Puolassa. Perhe muutti myöhemmin Bratislavan lähellä olevaan Svätý Juriin, missä Dočolomanský vietti lapsuutensa. Hänen intohimonsa näyttelemiseen syntyi 10-vuotiaana teatteriesityksessä vierailun jälkeen, mutta hän kouluttautui kuitenkin automekaanikoksi. Tämän jälkeen hän matkusti Bratislavaan opiskelemaan näyttelemistä.


title: Michal Dočolomanský

text: Dočolomanskýn ensimmäinen elokuvarooli tapahtui komediassa "Výlet po Dunaji", jonka jälkeen hän esiintyi useissa elokuva- ja televisiotuotannoissa.


title: Yhdysvaltain oikeusministeri

text: Yhdysvaltain oikeusministeri () on Yhdysvaltain oikeusministeriön johtaja, hallituksen jäsen ja valtionhallinnon ylin lakimies. Oikeusministerin nimittää virkaansa presidentti, ja nimitys tulee voimaan senaatin vahvistettua sen.


title: Yhdysvaltain oikeusministeri

text: Oikeusministerin virka perustettiin vuonna 1789 toimimaan syyttäjänä korkeimmassa oikeudessa tapauksissa, joissa Yhdysvallat on osallisena, ja avustamaan presidenttiä ja muita ministeriöitä lainopillisissa kysymyksissä. Oikeusministeriö perustettiin vasta vuonna 1870. Oikeusministeri on järjestyksessä seitsemäs presidentin sijainen.


title: Yhdysvaltain oikeusministeri

text: Oikeusministeri on Yhdysvaltain presidentin kabinetin ainoa ministeri, joka ei kanna "Secretary"-arvonimeä. Virkakaudella ei ole määräaikaa. Edustajainhuoneella on perustuslain pohjalta oikeus asettaa oikeusministerille virkasyyte maanpetoksen, korruption ja muiden suurten virkarikosten ja -rikkeiden perusteella ja senaatilla käsitellä se oikeusmenettelynä.


title: Yhdysvaltain oikeusministeri

text: Virkaatekevänä oikeusministerina toimi 20.–30. tammikuuta 2017 Sally Yates, mutta Trump erotti hänet, koska hän ilmaisi vastustavansa maahantulokieltoa, jonka Trump määräsi seitsemän muslimienemmistöisen maan kansalaisille.


title: Ropititsa

text: Ropititsa eli Ropitsa () on kylä, samanniminen taajama ja maalaiskunta Leningradin alueen Volossovan piirissä Venäjällä. Se sijaitsee piirin keskiosassa Hatsinan ja Opoljan välisen maantien varrella, Hatsina–Iivananlinna-radan eteläpuolella. Kunnassa on asukkaita 1 500 henkeä (vuonna 2006).


title: Ropititsa

text:
Kunnan hallinnollinen keskus on Ropititsan kylä. Lisäksi siihen kuuluu samanniminen taajama sekä kolme muuta kylää: Rokottina (), Saahkonja () ja Tomoska ().
Ennen toista maailmansotaa seudulla asui venäläisten lisäksi inkerinsuomalaisia, jotka kuuluivat Moloskovitsan ja Kupanitsan luterilaisiin seurakuntiin.


title: Ropititsa

text: Ropititsassa toimii maidontuotantoon erikoistunut maatalousyritys. Paikallinen nähtävyys on pyhän Georgioksen tsasouna Tomoskan kylässä.


title: Ropititsa

text: Kunnan ja samalla myös kunnanhallinnon päämies on Grigori Grištšenko.


title: Antikviteettikollegio

text: Antikviteettikollegio oli Ruotsissa 1666 perustettu virasto, joka tutki Ruotsin varhaishistorian ja muinaisjäännösten lisäksi oikeustiedettä, kirkkohistoriaa ja sukutiedettä sekä Islannin ja Norjan vanhaa kirjallisuutta. Antikviteettikollegio perustettiin Magnus Gabriel De la Gardien aloitteesta Uppsalassa, josta se muutti 1690 Tukholmaan. Kollegio muodostettiin 1692 Antikviteettiarkistoksi, joka alistettiin 1786 Ruotsin kuninkaallisen kaunokirjallisuusakatemian alaiseksi. Jo 1780 sen arkistoja siirrettiin Kuninkaalliseen kirjastoon.


title: Antikviteettikollegio

text: Sana antikviteetti (, muinaisuus) tarkoittaa muinaisiin oloihin kuuluvaa asiaa, muinaismuistoa ja muinaisesinettä, jolla on erityinen taiteellinen tai historiallinen arvo.


title: Kollegio

text: Kollegio (, virkakunta) tarkoittaa yleisessä merkityksessä kollegista virastoa tai muuta monijäsenistä toimielintä, kollegisen viraston virkakuntaa tai viraston istuntoa.


title: Kollegio

text: Kollegisessa virastossa sen jäsenet saavat ottaa osaa ratkaisujen tekemiseen, ja jos ilmenee erimielisyyttä, tehdään päätös äänestämällä. Tällaisen viraston vastakohta on päällikkövirasto eli toimistovirasto, jossa päällikkö yksinään tekee ratkaisut.


title: Kollegio

text: Kolleginen hallintotapa syntyi Ranskassa, josta se levisi muihin Euroopan maihin. Venäjän vallan alaisessa Suomessa senaatti toimi kollegiona, mutta senaatin talousosaston toimituskunnat olivat päällikkövirastoja. Nykyisin valtioneuvosto on kollegio, mutta ministeriöissä ratkaisun tekee päällikkö.


title: Kollegio

text:
Kollegio on yliopistollinen hallintoelin. Yliopistolain (2009) mukaan yliopistokollegio m.m.
Helsingin yliopiston yliopistokollegiossa on 50 jäsentä, joilla on henkilökohtaiset varajäsenet: professoreilla 20 jäsentä ja varajäsentä, yliopiston opetus- ja tutkimushenkilöstöllä sekä muulla henkilöstöllä 15 jäsentä ja varajäsentä ja opiskelijoilla 15 jäsentä ja varajäsentä.


title: Kollegio

text: Ruotsissa kollegioita perustettiin 1600-luvulla otettaessa käyttöön keskitetty hallintojärjestelmä.


title: CO.RO.

text: CO.RO. oli italialainen vuosina 1992–1999 toiminut elektronista musiikkia esittävä yhtye. Yhtyeen jäsenet olivat Emanuele Cozzi, Maurizio Rossi ja Jay Rolandi.


title: CO.RO.

text: Yhtyeen läpimurtohittinä pidetään vuonna 1992 ilmestynyttä coveria kappaleesta ""Because The Night"". Muita yhtyeen esittämiä kappaleita ovat muun muassa ""4 Your Love"", ""There's Something Going On"" ja ""I Just Died In Your Arms"".


title: Walter Horn

text:
Walter Emil Ferdinand Horn (käytti Saksassa peitenimeä Cornu), (28. tammikuuta 1893 Helsinki – 14. syyskuuta 1972) oli suomalainen jääkärieversti. Hänen vanhempansa olivat prokuristi Paul Horn ja Hedvig Baumann. Hänet vihittiin avioliittoon vuonna 1919 Anita Buttenhoffin kanssa. Hän oli ministeri Tankmar Hornin isä.
Horn kirjoitti ylioppilaaksi Helsingin uudesta ruotsalaisesta yhteiskoulusta vuonna 1911 ja liittyi Nylands Nationiin. Hän suoritti lääketieteen alkututkinnon Helsingin yliopistossa vuonna 1913 ja jatkoi opintojaan lääketieteellisessä tiedekunnassa vuosina 1913–1914. Hyökkäysvaunukurssin hän suoritti vuonna 1922 ja Sotakorkeakoulun komentajakurssin vuonna 1928 sekä taistelukoulun majurikurssin vuonna 1930. Kauppakorkeakoulun pikakurssin hän kävi vuonna 1945.


title: Walter Horn

text: Horn oli yksi ensimmäisistä ylioppilas-jääkäriaktivisteista. Hän sai tehtäväkseen ylioppilasaktivisteilta lähteä yhdessä ylioppilas Bertel Pauligin kanssa joulukuussa vuonna 1914 Tukholmaan, missä heidän tehtävänään oli esittää Saksan Ruotsin-lähetystölle suunnitelma, joka koski muutaman sadan suomalaisen ylioppilaan sotilaallista koulutuksesta Saksassa. Tämä asian tiimoilta hän jätti kirjallisen esityksen asiasta Tukholmassa toimivan aktivistiliikkeen tohtori Herman Gummerukselle, jonka avustuksella asia esiteltiin Saksan Tukholmassa olevalle sotilasasiamiehelle majuri von Aweydenille.


title: Walter Horn

text: Horn liittyi yhtenä ensimmäisten vapaaehtoisten joukkoon, joiden päämääränä oli Saksassa sotilaskoulutusta antava Pfadfinder-kurssi, joka järjestettiin Pohjois-Saksassa sijaitsevalla Lockstedter Lagerin harjoitusalueella. Leirille hän ilmoittautui 25. helmikuuta 1915. Hänet sijoitettiin joukon 1. komppaniaan. Myöhemmin hänet sijoitettiin Kuninkaallisen Preussin Jääkäripataljoona 27:n 4. komppaniaan 21. joulukuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella ja Riianlahdella, josta hänet siirrettiin pataljoonan täydennysjoukkoon 27. syyskuuta 1916. Hän joutui jäämään Saksaan sairaalahoitoon hänellä todetun keuhkotaudin seurauksena, kun pataljoona kotiutettiin helmikuussa vuonna 1918.


title: Walter Horn

text: Sairaudesta toivuttuaan Horn matkusti Ruotsiin ja astui palvelukseen kanslistiksi Suomen Berliinin-lähetystöön 1. toukokuuta 1918, missä hänet merkittiin Suomen armeijan luetteloihin jääkäriluutnantin arvoisena 15. elokuuta 1918. Suomeen hän matkusti seuraavan vuoden kevättalvella ja hänet sijoitettiin 10. helmikuuta 1919 palvelukseen Viipurissa toimivaan Karjalan kaartin rykmenttiin, missä hän toimi komppanianpäällikkönä 8. komppaniassa. Komppanianpäällikön toimensa ohella hän toimi vuonna 1919 myös 2. Divisioonan Aliupseerikurssin johtajana. Hänet siirrettiin 22. syyskuuta 1920 yleisesikuntaupseeriksi 2. Divisioonan esikuntaan ja edelleen 16. toukokuuta 1923 Karjalan kaartin rykmentin talouspäälliköksi. Rykmentin 2. pataljoonan komentajaksi hänet nimitettiin 10. joulukuu 1924. Seuraavaksi hänet nimitettiin Viipurin komendantiksi 30. elokuuta 1930, mistä hänet siirrettiin 1. heinäkuuta 1933 komentajaksi Uudenmaan rykmentin 1. pataljoonaan. Hänet määrättiin 1. syyskuuta 1934 alkaen oman virkansa ohella hoitamaan Santahaminan komendantin tointa ja 21. lokakuuta 1935 alkaen hänet nimitettiin Helsingin komendantiksi.


title: Walter Horn

text: Horn osallistui talvisotaan edelleen Helsingin komendanttina. Talvisodan jälkeen hän toimi sotilas- , laivasto- ja ilmailuasiamiehenä Saksassa ja Unkarissa, missä tehtävässä hän jatkoi myös jatkosodan aikana. Hän erosi vakinaisesta palveluksesta vuonna 1944 ja siirtyi Sähkötyönantajain Liiton, Suomen Palloliiton ja Suomen Ampujain Liiton palvelukseen. Hänet on haudattu Helsingin vanhalle hautausmaalle.


title: Walter Horn

text: Walter Horn oli mukana 1940-luvun lopulta aina 1960-luvun lopulle saakka ns. Pohjola-aktivistien toiminnassa ja julkaisi tähän liittyen vuonna 1948 "Europeisk politik"-nimisen pamfletin. Pohjola-aktivistien tavoitteena oli perustaa koko Pohjolan tai ainakin Norjan, Ruotsin ja Suomen muodostama puolustusliitto, jota varten Norja olisi eronnut Natosta ja Suomi irtaantunut Neuvostoliiton kanssa tehdystä YYA-sopimuksesta. Pohjola-aktivistien toiminnassa oli mukana upseereita, kuten kenraalit Jorma Järventaus ja Armas-Eino Martola sekä siviilipuolella muun muassa Tahko Pihkala, Kauko Kare, Paavo Viding, Matti Virkkunen ja Väinö Tanner. Aktivisteilla oli yhteyksiä Norjan Ja Ruotsin upseerikuntaan ja he esittivät ajatuksiaan myös Länsi-Saksassa ja Yhdysvalloissa saamatta niille kuitenkaan varsinaista kannatusta. Aktivistit toimittivat muistioitaan puolustusliitosta myös presidentti Urho Kekkoselle, joka oli ns. pyjamantaskupuheessaan 1952 kaavaillut pohjoismaisen puolueettomuusliiton perustamista. Kekkonen sanoutui kuitenkin jyrkästi irti näistä kaavailuista helmikuussa 1962 silloiselle ulkoministerille Ahti Karjalaiselle lähettämässään kirjeessä, koska piti niitä Suomen kannalta vaarallisina.


title: Walter Horn

text: Horn toimi jääkäriliiton Helsingin alaosaston puheenjohtajana vuosina 1937–1940 ja jääkäriliiton johtokunnan jäsenenä vuosina 1948–1965 sekä P. E. Svinhufvudin Muistosäätiön sihteerinä vuosina 1951–1964.


title: Lucius Licinius Lucullus (vuoden 151 eaa. konsuli)

text: Lucius Licinius Lucullus oli roomalainen vuoden 151 eaa. konsuli ja sukunsa ensimmäinen tähän tehtävään valittu eli "homo novus".


text: Konsulikaudellaan hän osallistui Numantian sotaan Hispaniassa, jossa hän taisteli menestyksellisesti keltiberejä vastaan. Hänen toimensa herättivät kuitenkin suuttumusta Roomassa, sillä eräässä Caucan kaupungissa häntä vastassa olivat antautuneet kaupunkilaiset, mutta päästyään armeijansa kanssa sisään Lucullus kuitenkin surmautti kaupungin miesväestön.


text: Palattuaan Roomaan hän rakennutti sodasta saaduilla rahoilla temppelin Felicitas-jumalattarelle Velabrumin kaupunginosaan.


text: Hänellä oli myös samanniminen pojanpoika.


title: Ashton Smith

text: Ashton Smith (s. 1962) on yhdysvaltalainen ääninäyttelijä, joka tunnetaan Don LaFontainen tavoin lukuisten trailereiden äänenä.


title: Ashton Smith

text: Smith kasvoi Texasissa, jossa hän opiskeli elokuvaa ja äänisuunnittelua. Smith halusi tämän jälkeen tehdä dokumentteja, mutta muutettuaan Los Angelesiin hänelle ei tarjoutunut töitä dokumenttien parissa. Myöhemmin Smithin ystävä pyysi häntä tekemään yhden kuulutuksen mainokseen, josta Smithin uran ääninäyttelijänä alkoi.


title: Ashton Smith

text: Mainosten ja trailereiden lisäksi hän on lainannut ääntään muun muassa elokuvaan Pallo hukassa 2 ja televisiosarjaan Seconds from Disaster. Hänen ääntään kuullaan myös televisiosarjassa Usko tai älä. Smith on yksi käytetyimmistä ääninäyttelijöistä trailereissa Hollywoodissa ja tekee mainosjuontoja enimmäkseen CBS:lle ja NBC:lle.


title: Arx

text: Arx on Rooman linnavuoren nimitys. Arx sijaitsi yhdellä Capitoliumin kukkulan harjanteella ja se rakennettiin 500-luvulla eaa. Linnoituslaitteiden vähäiset rauniot ovat edelleen nähtävissä Santa Maria in Aracoeli -kirkon läheisyydessä nykypäivän Campidogliolla. Arxin alueella oli antiikin aikana Juno Monetan temppeli, jossa sijaitsi Rooman tasavallan ensimmäinen rahapaja.


title: Talari

text: Talari tarkoittaa seuraavia:


title: 2867 Šteins

text: 2867 Šteins on pieni asteroidivyöhykeellä sijaitseva asteroidi. Sen löysi ukrainalainen tähtitieteilijä Nikolai Tšernyh vuonna 1969. Asteroidi nimettiin neuvostoliittolaislatvialaisen Kārlis Šteinsin mukaan. Ennen nimeämistään asteroidi tunnettiin tunnuksella 1969 VC. Euroopan eteläinen observatorion tutkimuksen mukaan Šteins on E-tyypin asteroidi.


title: 2867 Šteins

text: Avaruusluotain Rosetta lähetti valokäyrätietoja, joiden perusteella Šteinsin pyörähdysajaksi on laskettu kuusi tuntia. Asteroidilla ei myöskään ole omaa kuuta. Avaruusluotaimen ohilennon aikana vuonna 2008 ilmeni, että asteroidin mitat ovat 5,9 x 4,0 kilometriä. Šteinsin muoto on kuin epäsymmetrinen timantti, eli se on yhdestä päästään laakea, mutta kärjistyy pisteeseen toisessa päässään. Sillä on suuri kraatteri pohjoispuolella ja seitsemästä pienemmästä kraatterista koostuva ketju.


title: 2867 Šteins

text: Tampereen teknillisen yliopiston professori Mikko Kaasalaisen johtama tutkimusryhmä onnistui kartoittamaan matemaattisen mallin avulla Šteinsin pimeän puolen.


title: Annie Furuhjelm

text: Annie Fredrika Furuhjelm (11. joulukuuta 1859 Novoarhangelsk, Alaska – 17. heinäkuuta 1937 Hyvinkää) oli suomalainen toimittaja, naisasialiikkeen aktivisti ja kirjailija. Hän oli RKP:n kansanedustaja 1914–1924 ja 1927–1929 Uudenmaan läänin vaalipiiristä.


title: Annie Furuhjelm

text: Alaskassa syntyneen Furuhjelmin vanhemmat olivat silloin Venäjälle kuuluneen Alaskan kuvernööri, amiraali Johan Hampus Furuhjelm ja ruotsalais-skotlantilainen Anna Elisabeth von Schoultz. Annie Furuhjelm muutti Suomeen 1872 ja pääsi Helsingin saksalaisesta tyttökoulusta 1876 sekä valmistui Helsingin ruotsalaisesta jatko-opistosta 1887.


title: Annie Furuhjelm

text: Furuhjelm toimi kirjallisuusarvostelijana, kirjailijana, puhujana ja vuosina 1901–1908 "Nutid"-lehden päätoimittajana sekä 1919–1927 "Astra"-lehden toimittajana.


title: Annie Furuhjelm

text: Furuhjelm oli presidentin valitsijamies presidentinvaalissa 1925 ja kuului myös RKP:n keskushallitukseen.


title: Annie Furuhjelm

text: Furujelm oli Naisasialiitto Unionin varapuheenjohtaja 1904–1908 ja puheenjohtaja 1908–1913, Suomen ruotsalaisen naisliiton (Svenska Kvinnoförbundet) puheenjohtaja 1907–1937, Kansainvälisen Naisten äänioikeusliiton (IWSA) johtokunnan toinen varapuheenjohtaja 1909–1920 sekä Naisten äänioikeusliiton Suomen osaston puheenjohtaja.


title: Adje Agnithey

text: Adje Agnithey (s. 9. huhtikuuta 1982) on togolainen maajoukkuelentopalloilija, joka edusti kaudella 2008–2009 Valkeakosken Isku-Veikkoja lentopallon SM-liigassa. Hakkurina pelaava 195-senttinen Agnithey on voittanut urallaan neljästi Togon mestaruuden, niin ikään hänet on valittu Togon liigan parhaaksi pelaajaksi neljästi. Agnithey on pelannut Ranskan ProB-liigassa Vannesin joukkueessa vuosina 2004–2008. Sitä ennen hän pelasi Ranskan ProA-liigassa Göelo Saint-Brieucin joukkueessa vuosina 2001–2004.


title: Adje Agnithey

text: Agnithey voitti miesten SM-liigan runkosarjan pistepörssin kaudella 2008–2009 tehden kaikkiaan 447 pistettä 22 ottelussa. Lisäksi hän teki runkosarjan aikana eniten hyökkäyspisteitä, yhteensä 397.


title: Tierauha

text: Tierauha oli aiemmin käytössä ollut lain antama turva, joka suojasi tiellä kulkijoita.


title: Tierauha

text: Vuoden 1734 lain rikoskaaren 21 luku käsitteli tierauhaa. Sen mukaan "Joka lyöden karkaa toisen päälle yleisellä tiellä tahi kadulla, taikka lyöpi ja murtaa rikki matkustawaisen ajokalut, sakoitettakoon neljäkymmentä talaria rauhan rikkomisesta ja tappelusta lain mukaan; palkitkoon myös wahingon." Pykälä kumottiin 1866.


title: Tierauha

text: Viiden talarin sakon joutui maksamaan se, joka huusi ja kiljui yleisellä tiellä, kadulla tai kujalla, tai jos loukkasi toista sanoilla tai muulla tavoin. Puolet sakosta meni ilmiantajalle ja puolet vaivaisille Kuninkaallinen sota-artikla vuodelta 1798 puolestaan määräsi otettavaksi kiinni ja vangittavaksi sen, joka melusi tai pauhasi vahdin luona, kadulla tai torilla.


title: Tierauha

text: Vuonna 1752 säädettiin 10 talarin sakko sille, joka ahdisti tai esti posteljoonin, postinpitäjän tai postiratsastajan kulkua, eikä antanut heille puolta tietä. Postiratsastajalla tuli olla vaakuna rinnassa ja hänen tuli hyvissä ajoin antaa merkki postitorvella. Vuoden 1734 laki sääti 40 talarin sakon sille, joka purki tai turmeli siltoja, kaatoi peninkulmapylväitä tai muita tielle asetettuja merkkejä. Tekijä joutui myös korvaamaan vahingon.


title: Tierauha

text: Vuoden 1889 rikoslaki sääti 300 markan sakon tai korkeintaan kolmen kuukauden vankeuden sille, joka yleisellä tiellä, kadulla tai kulkuväylällä meluamalla taikka kiroilemalla häiritsi rauhaa. Enintään sadan markan sakko annettiin henkilölle, joka yleisellä tiellä, kadulla tai muulla julkisella paikalla oli juovuksissa ja siksi herätti pahennusta. Vuonna 1959 rangaistuksen suuruudeksi muutettiin 10–100 päiväsakkoa.


title: Tierauha

text: Myös maaseudun yleinen järjestyssääntö vuodelta 1928 kielsi meluamisen ja kiroilemisen yleisellä tiellä. Tierauhan nykyaikainen vastine on järjestyslaissa, jossa kielletään järjestyksen häiritseminen yleisellä paikalla. Yleisiä paikkoja ovat muun muassa tiet, kadut ja jalkakäytävät.


title: Vantaan Energia -areena

text: Energia-areena on Vantaan Myyrmäessä sijaitseva vuonna 2006 valmistunut lattiapinta-alaltaan 2 500 neliömetrin monitoimihalli, jonka katsojakapasiteetti on 3 500. Hallin sponsorina on energiayhtiö Vantaan Energia. Hallissa järjestetään urheilutapahtumien lisäksi muun muassa messuja ja konsertteja.


title: Vantaan Energia -areena

text: Energia-areena on Suomen koripallomaajoukkueen pääasiallinen kotihalli (vuodesta 2007). Vuonna 2009 valtion liikuntaneuvosto valitsi hallin Vuoden liikuntapaikaksi. Vantaan ainoa miesten pääsarjatason koripalloseura Pussihukat pelasi kotiottelunsa hallissa.


title: Vantaan Energia -areena

text: Energia-areenan läheisyyteen hahmoteltiin 2010-luvun alkupuolella hotelli- ja hyvinvointialan lisärakentamista.


title: Vantaan Energia -areena

text: Nykyään helsinkiläinen Salibandyliiga-joukkue EräViikingit pelaa kotiottelunsa hallissa.


title: Ville Kupari

text: Ville Kupari (6. tammikuuta 1900 Rautalampi – 2. toukokuuta 1986 Tampere) oli suomalainen kirvesmies ja kirjanpitäjä, joka toimi sosialidemokraattien kansanedustajana 1930- ja 1940-luvuilla. Hänen äitinsä oli torpparin tytär Anna Lydia Kupari.


title: Ville Kupari

text: Kupari kävi kansakoulun ja työskenteli sitten renkinä sekä metsä- ja uittotöissä Konnevedellä aina vuoteen 1924 saakka. Kupari oli kirvesmiehenä Karhulassa 1924–1925 ja sodan jälkeen rakennusyhtiön osakkaana Lahdessa 1945–1947 ja Helsingissä 1947–1958. Viimeksi hän oli rakennusliikkeen varastonhoitajana, asunto-osakemyyjänä ja kirjanpitäjänä Tampereella 1958–1968.


title: Ville Kupari

text: Kupari oli kansanedustajana 1936–1945 edustaen Viipurin läänin läntistä vaalipiiriä. Hän kuului myös Kymin kunnanvaltuustoon ja Kymenlaakson osuusliikkeen edustajistoon.


title: Ville Kupari

text: Ville Kupari oli naimisissa vuodesta 1922 Hilma Maria Hämäläisen kanssa.


title: Davit Kakabadze

text: Davit Kakabadze (; 20. elokuuta 1889 Kukhi, Georgia – 10. toukokuuta 1952 Tbilisi) oli georgialainen avantgarde-taidemaalari, graafikko ja lavastesuunnittelija. Hän oli monilahjakkuus, joka toimi myös taiteentutkijana, elokuvatekniikan kehittäjänä ja amatöörivalokuvaajana. Kakabadze yhdisti teoksissaan innovatiivisia tulkintoja eurooppalaisesta "vasemmistolaisesta" taiteesta georgialaiseen perinteeseen, jonka asiantuntija hän oli.


title: Davit Kakabadze

text: Kakabadze syntyi köyhään talonpoikaisperheeseen Kukhin kylässä lähellä Khonin kaupunkia. Paikalliset hyväntekijät rahoittivat hänen luonnontieteen opintojaan Pietarin yliopistossa, josta hän valmistui vuonna 1916. Samaan aikaan hän kävi maalaustunneilla Dmitrojev-Kavkazskin studiolla ja tutki vanhaa georgialaista taidetta.


title: Davit Kakabadze

text: Työskenneltyään lyhyen aikaa maalarina ja kouluttajana Tbilisissä hän matkusti Pariisiin, jossa hän asui vuosina 1919–1927. Hän osallistui Société des Artistes Indépendantsin näyttelyihin ja piti yhteisnäyttelyitä georgialaisten taiteilijoiden Lado Gudiašvilin ja Šalva Kikodzen kanssa. Kakabadzen syntymäprovinssin Imeretin luontoa kuvaava maisemasarja kuuluu hänen varhaistuotantonsa mielenkiintoisimpiin teoksiin. Asuessaan Pariisissa Kakabadze kiinnostui abstraktista maalauksesta ja työskenteli eri tekniikoiden parissa, kokeillen metallin, peililasin, lasimaalauksen ja muiden samantyyppisten materiaalien käyttöä värien sijaan. Hän omaksui pian aiempaa "vasemmistolaisemman" kannan ja ylisti kubismia.


title: Davit Kakabadze

text: Kakabadze luennoi Pariisissa kuvataiteen eri puolista ja kehitti kiinnostustaan liikkeen kuvaamiseen rakentamalla vuonna 1923 elokuvakameran, joka tuotti illuusion korkokuvasta. Niinpä hänestä tuli yksi kolmiulotteisen elokuvataiteen pioneereista. 1920-luvun puoliväliin mennessä hän oli hylännyt kubismivaikutteisen tyylinsä abstraktimman kuvanveiston ja maalaustaiteen hyväksi.


title: Davit Kakabadze

text: Palattuaan Georgiaan vuonna 1927 Kakabadze jatkoi Imereti-teemaansa maalaamalla uusia, monumentaalisia maisemia, mukaan lukien teollisuusmaisemia. Samoihin aikoihin hän teki yhteistyötä johtavan georgialaisen teatteriohjaajan Kote Mardžanišvilin kanssa ja tuotti useita lavastussuunnitelmia Mardžanišvilin teatterille Kutaisissa. Vuonna 1931 hän tuotti myös dokumenttifilmin "Georgian vanhat monumentit".


title: Davit Kakabadze

text: Kakabadzesta tuli Tbilisin kuvataideakatemian professori vuonna 1928. Neuvostoviranomaiset kuitenkin painostivat häntä, koska hän "ei ollut onnistunut" hylkäämään formalismia ja mukautumaan sosialistisen realismin dogmiin. Lopulta hänet erotettiin akatemiasta vuonna 1948. Historioitsija Sargis Kakabadze oli hänen veljensä.


title: Isojuurekas

text: Isojuurekas ("Megacollybia platyphylla") on nuorena kupera, myöhemmin laakenevalakkinen harmaanruskea isojuurekaslaji. Väritykseltään harmaa tai harmaanruskea lakki on selvästi säteittäisviiruinen ja sen keskellä on usein kohouma. Lakin pinta on himmeä ja kuiva, usein reunoilta repeilevä, jolloin ohut malto tulee näkyviin.


title: Isojuurekas

text: Heltat ovat harvassa ja valkeat. Jalka on solakka, tasapaksu ja sitkeä. Harmahtava jalka on yläosastaan vaaleampi ja tyvellä on yleensä valkoisia rihmastojänteitä. Malto on valkoista, sitkeää ja ohutta. Itiöpöly on valkoista. Haju ja maku ovat mietoja. Sieni kasvaa lehtimetsissä hautautuneilla puilla ja kannoilla, erityisesti koivun lahottajasienenä. Isojuurekas on merkityksetön ja huono ruokasieneksi.


title: Sabsk

text: Sabsk () on maalaiskunta Leningradin alueen Volossovan piirissä Venäjällä. Sen keskuskylä Bolšoi Sabsk sijaitsee Laukaanjoen rannalla 58 kilometriä Volossovasta lounaaseen. Kunnassa on 1 800 ja keskuskylässä 1 500 asukasta (vuonna 2013).


title: Sabsk

text: Sabskin kunnan pinta-ala on 496,36 neliökilometriä. Se rajoittuu pohjoisessa Volossovan piirin Pessetan, Kurskin ja Suuren-Ruudan, koillisessa Isvaran, etelässä Lugan piirin Tolmatšovon ja Osminon, lounaassa Slantsyn piirin Staropoljen ja luoteessa Jaaman piirin Pustoperän kuntiin. Pinta-alasta 87,9 % on metsää, 9,1 % maatalousmaata ja 1,8 % asuinaluetta.


title: Sabsk

text: Kunta sijaitsee Inkerin ylängön etelärinteellä ja Laukaanjoen–Ortesjoen tasangolla. Se on pinnanmuodostukseltaan tasankoa, jossa esiintyy jokilaaksoja, soita, jääkauden muovaamia harjuja ja kukkuloita sekä varhaisempia karsti-ilmiöitä. Etelärajalla virtaa Laukaanjoki, johon laskevat Ruutainjoki, Lemusajoki, Lubenka, Saba ja Peleda. Hyötykaivannaisia ovat turve ja hiekka. Seudulle suunnitellaan Jaštšeran–Lemusan ja Ruutainjoen alajuoksun rauhoitusalueita.


title: Sabsk

text: Kuntaan kuuluu Krasnyi Majakin taajama ja 19 kylää: Bolšoi Sabsk, Gostjatino, Hotneža, Isori (ven. "Izori"), Jazvištše, Korjatša, Lemusa ("Lemovža"), Maksimovka, Malyi Sabsk, Miskinä ("Myškino"), Redeža, Retkinä ("Redkino"), Slepinä ("Slepino"), Staritsy, Tverdjat, Ustje, Vjazok, Volna ja Vossi ("Izvoz"). Asutus on keskittynyt Laukaanjoen ja sen sivujokien varrelle. Lounaisosassa sijaitsevassa Bolšoi Sabskissa asuu yli 80 % väestöstä. Muita hieman suurempia asutuksia ovat Volna ja Krasnyi Majak.


title: Sabsk

text: Sabsk sijaitsee historiallisen Inkerinmaan etelärajalla, mutta sen tunnettu asutus on ollut venäläistä. Seudun kylät mainitaan Vatjan viidenneksen verokirjassa vuonna 1500, jolloin ne kuuluivat Kaprion kihlakunnan Jastrebinon pogostaan.


title: Sabsk

text: 1800-luvulta lähtien kunnan alue kuului Pietarin läänin Jaaman kihlakunnan Retkinän volostiin. Retkinässä oli Pietari I:n Tšerkasovin paronisuvulle lahjoittama suuri kartano. Toisen maailmansodan aikana seudulla käytiin ankaria taisteluja.


title: Sabsk

text: Kunnan tärkein liikenneväylä on Bolšoi Sabskin kautta kulkeva Tolmatšovon ja eurooppatie E20:n välinen asfaltoitu maantie. Muita teitä ovat Hotnežan ja Sosnitsan sekä Vossin, Hotnežan ja Lemusan väliset asfaltoidut maantiet. Bolšoi Sabskista on yksi päivittäinen linja-autovuoro Volossovaan.


title: Sabsk

text: Seudun pääelinkeino on maatalous. Tärkein yritys on Volnan karjatila. Lisäksi on muutamia yksityisviljelijöitä ja pieni sahalaitos.


title: Sabsk

text: Keskuskylän palveluihin kuuluvat lastentarha, koulu, kulttuuritalo, kirjasto, pieni poliklinikka ja kaksi kauppaa. Myymälöitä on myös eräissä muissa kylissä.


title: Sabsk

text: Kunnan alueelta on löytynyt useita muinaisia asuin- ja hautapaikkoja. Muita kulttuuriperintökohteita ovat Retkinän kartanoalue ja kirkko, Hotnežan ja Volnan kirkot sekä toisen maailmansodan muistomerkit.


title: Sabsk

text: Kunnan matkailupotentiaali perustuu sen metsiin ja jokiin sekä historiallisiin nähtävyyksiin. Bolšoi Sabskissa toimii kotiseutumuseo. Matkailupalveluihin kuuluu kylän länsipuolella sijaitseva lomakylä.


title: Lahovalmuska

text: Lahovalmuska ("Tricholomopsis decora") on kupera tai laakealakkinen ruskeanmusta valmuskalaji. Lakin pinnassa on nähtävissä pieniä, siirrottavia suomuja. Heltat ovat rikinkeltaiset. Jalka on keltainen ja nuorena suomuinen, usein kaareva, lähellä lakin laitaa. Malto on kellanvalkoista. Sieni kasvaa kuusten ja mäntyjen kannoilla melko yleisenä.


title: Nurmon Jymy (salibandy)

text: Nurmon Jymy on salibandyseura Seinäjoen Nurmosta. Seurassa harrastetaan useita eri lajeja, joista salibandy on yksi. Jymyssä on pelattu salibandya vuodesta 1994 lähtien. Nykyisin Jymyn miesten edustusjoukkue pelaa I-divisioonassa eli Suomen toiseksi korkeimmalla sarjatasolla, jonne se nousi vuonna 2016. Parhaiten Jymy muistetaan kuitenkin vuosituhannen vaihteesta, jolloin miehet pelasivat kaksi kautta Salibandyliigassa. Sijoitukset olivat seitsemäs ja viides. Jälkimmäisen kauden jälkeen seura joutui luopumaan sarjapaikastaan taloudellisten ongelmien vuoksi. Jymy panostaa myös junioritoimintaan ja pojissa joukkue löytyy aina kuusivuotiaista miehiin saakka, naisten puolelta löytyy kaudella 2018-2019 kaksi joukkuetta. Naisten edustusjoukkue pelaa III-divisioonassa, II-joukkue paikallista puulaakia. Kaudesta 2016-2017 lähtien seuralla myös tyttösalibandytoimintaa. Jymyn kotikenttänä toimii Nurmohalli.


title: Nurmon Jymy (salibandy)

text: Nurmon Jymy perustettiin 5. toukokuuta 1925. Tuolloin nuorisoseurojen yhteydessä toimineet Ylipään Kaverit ja Alapään Koitto yhdistyivät. Kuitenkin salibandyjaosto Jymyyn perustettiin vasta vuonna 1994. Jukka Tervon tulo valmentajaksi muutti Jymyn toimintaa määrätietoisemmaksi. Tervo valmensi joukkuetta kaudella 1995–1996, jolloin Jymyssä pelasivat muiden muassa Jouni Heikkilä, Jarmo Eteläaho ja Teemu Kokko, jotka pelaavat joukkueessa vielä 15 vuotta myöhemminkin. Tervon valmentamana Jymyn miesten edustusjoukkue nousi 4. divisioonasta neljässä vuodessa aina liigaan asti, minkä jälkeen Tervo luovutti valmennusvastuun muille. Joukkue nousi siis yhden sarjan ylöspäin neljä kertaa peräkkäin. Näin salibandysta tuli pesäpallon jälkeen historian toinen laji, jossa Jymy on pelannut pääsarjassa. Jymy oli noihin aikoihin lajin edelläkävijä Etelä-Pohjanmaalla noustessaan ensimmäisenä etelä-pohjalaisena seurana liigaan.


title: Nurmon Jymy (salibandy)

text: Kaudella 1998–1999 ykkösdivisioonassa pelannut Jymy varmisti käytännössä tammikuun voittoputkella pääsynsä nousukarsintaan. Joukkue voittikin oman länsilohkonsa. SBS Pori jäi lopulta viiden pisteen päähän. Kauden 22 ykkösdivarin ottelusta Jymy voitti 16 ja pelasi kolme tasan. Maalejakin syntyi 110 eli keskimäärin viisi yhtä ottelua kohden. Omiin meni kauden aikana 51 maalia. Jatkossa Jymy pelasi toisen lohkon voittajaa eli SSV:aa vastaan suorasta noususta. Kolmella voitolla pääsi suoraan liigaan. SSV kuitenkin voitti Jymyn suoraan kolmessa ottelussa. Näin ollen Jymy joutui karsimaan vielä liigassa viimeistä edelliseksi jääneen Lappeenrannan NST:n kanssa. Jälleen oli kolmella voitolla liigapaikka luvassa. Alku menikin hyvin nurmolaisten voittaessa kaksi ensimmäistä ottelua; ensimmäisen 5–2 ja toisen rankkareilla 2–1. Kolmattakin ottelua Jymy johti viimeisellä minuutilla 3–2, mutta ajassa 59.22 NST tasoitti. NST veikin ottelun lopulta jatkoajalla. NST voitti seuraavan ottelun 5–1 ja ratkaisevan pelin jatkoajalla 3–2, joten nurmolaisten liigahaaveet kariutuivat. Kauden jälkeen tapahtui pääkaupunkiseudulla kuitenkin kaksi seurafuusiota. Jymy sai näistä ensimmäisen vapautuneen liigapaikan, joka oli seurausta helsinkiläisjoukkueiden SSV:n ja Viikinkien yhteenliittymästä. Jymy sai paikan, koska se oli päässyt liigakarsinnassa pisimmälle. Jymyn yleisökeskiarvo divarikaudella oli 212 katsojaa.


title: Nurmon Jymy (salibandy)

text: Liigajoukkuetta ruvettiin rakentelemaan kovilla hankinnoilla ja kokeneilla pelaajilla, vaikka tavoitteeksi riitti sarjapaikan säilyttäminen. Kovjoki Blue Foxista hankittiin maalivahti Janne Manninen sekä kenttäpelaajat Erno Tyni, Johnny Ojala ja Patrik Högstedt. Kovin nimi oli kuitenkin Sveitsistä Suomeen palannut Sebastian Freudenthal. Jotkut pelaajat pääsivät myös maajoukkueeseen. Tällaisia olivat esimerkiksi Erno Tyni ja MM-kisoihin itsensä torjunut Jussi Viitanen. Nelosdivisioonasta asti ollut pelaajarunko säilyi kuitenkin edelleen. Niinpä Nurmo luottikin pitkälti joukkuehenkeen ja kurinalaiseen peliin. Valmentajana ensimmäisellä liigakaudella toimi Eino Vuoluterä. Jymyn managerina jatkoi liigakaudella jo edellisvuoden liiganousussa mukana ollut Pasi Pölönen. Jymyn historian ensimmäinen ottelu oli vieraspeli Happeeta vastaan. Ensimmäinen ottelu päättyi rumiin 9–2 tappiolukemiin.. Jymyn kausi sujui kuitenkin kaikin puolin hyvin. Joukkue oli viimeiseen asti kiinni ylemmän jatkosarjan paikassa eli kuuden parhaan joukossa voitettuaan joulun jälkeen neljä seitsemästä ottelustaan. Oilersin tappio Tampereen Gunnersille kuitenkin pudotti Jymyn alempaan jatkosarjaan. Runkosarjassa Jymyn pelejä kävi katsomassa tasaisesti vajaat 350 katsojaa ja samoille tienoille asettui myös seuran keskiarvo.


title: Nurmon Jymy (salibandy)

text: Lopulta Jymy voitti kuuden joukkueen alemman jatkosarjan, jonka kaksi parasta pääsivät pudotuspeleihin. Joukkue kärsikin jatkosarjan ainoan tappion sen viimeisessä pudotuspelipaikan kannalta merkityksettömässä ottelussa. Saavutus on hyvä liigatulokkaalle varsinkin, kun Jymy sai harvoissa otteluissa liikkeelle parhaan miehistönsä. Jymy teki sarjassa myös sarjanousijoiden uuden piste-ennätyksen. Puolivälierissä vastaan asettui runkosarjan kakkonen eli HIFK Helsingistä. HIFK oli jo runkosarjassa Jymylle paha vastustaja ollen ainoa joukkue, joka voitti Jymyn kahdesti varsinaisella peliajalla. Puolivälierät päättyivät kuitenkin tulevan Suomen mestarin HIFK:n juhliin voitoin 3–1. Jymyn sijoitukseksi jäi lopulta seitsemäs. Jymyn kauden yleisöennätys syntyi viimeisessä puolivälierässä 18. maaliskuuta, kun liikuntahallilla oli 575 katsojaa. 12. maaliskuuta 2000 eli toisessa puolivälierässä Jymy voitti kotonaan HIFK:n 5–3, mikä on Jymyn historian ainoa pudotuspelivoitto. Tuossa ottelussa Jymyn Erno Tyni teki 5 maalia. Tämä on edelleen yhden henkilön yhdessä pudotuspeliottelussa tehtyjen maalien ennätys. Kauden aikana Jymystä valittiin kaksi Salibandyliigan kuukauden pelaaja. Erno Tyni nappasi tittelin lokakuussa ja Jussi Viitanen tammikuussa. Jymyn paras pistemies runkosarjassa oli Erno Tyni tehoin 28+8=36 ja toiseksi paras oli Johnny Ojala tehoin 10+19=29. Pudotuspeleissä Jymyn paras pistemies oli jälleen Tyni kuudella maalillaan. Paikallinen sanomalehti Ilkka rankkasi Jymyn pelaamisen ensimmäisenä Etelä-Pohjanmaan joukkueena Salibandyliigassa sijalle 15 maakunnan kaikkien aikojen parhaiden palloilujoukkueiden listalla vuonna 2006.


title: Nurmon Jymy (salibandy)

text: Toiseen liigakauteensa Jymy lähti varsin muuttuneella kokoonpanolla. Ennen kautta oli vielä epäselvää pystyykö Jymy osallistumaan taloussotkujen takia lainkaan sarjaan. Sarjapaikka säilyi, mutta moni runkopelaaja lähti. Heistä kirkkaimpina tähtinä Jussi Viitanen ja Sebastian Freudenthal, jotka molemmat siirtyivät SSV:hen. Jymyn valmentajaksi tuli pietarsaarelainen Patrick Björk. Tärkeimpiä pelaajahankintoja olivat Jori Isomäki ja Daniel Wargh. Isomäki valittiinkin heti myös joukkueen kapteeniksi. Jymyn omista junioreista joukkueessa jatkoivat Juha Lähdesmäki ja Heikki Pernaa. Tavoitteekseen joukkue asetti pudotuspelipaikan, vaikka päätavoite olikin sarjapaikan säilyttäminen. Kausi alkoi Jymyn osalta kotipelillä SC Classicia vastaan. Kauden avaus päättyi nurmolaisittain hienoon 5–1 voittoon. Lopulta Jymy selvittikin tiensä kuuden parhaan joukkoon eli ylempään jatkosarjaan. 12–3 lukemin Oilersille hävitty ottelu enteili kuitenkin pahaa, mutta Jymy sai käännettyä kurssinsa. Joulukuussa joukkue ottikin peräkkäisinä päivinä voitot HIFK:sta ja Oilersista Seinäjoki-areenassa. Oilers-ottelua oli seuraamassa huimat 1 230 katsojaa. Pääosin koko kauden käytännössä kahdella kentällisellä pelannut Jymy saavuttikin lopulta jatkosarjassa sijan viisi. Kaikkiaan joukkue voitti 27 ottelustaan 12 ja pelasi kolme tasan. Näin ollen pisteitä kertyi yhteensä 27 ja Jymy jäi kolmen pisteen päähän pudotuspelien kotiedusta. Maaliero oli 105–112. NJ:n paras pistemies runkosarjassa oli jälleen Johnny Ojala. Hän saavutti tehot 19+20=39, mikä riitti runkosarjan pistepörssissä toiseen sijaan. Hän ja Erno Tyni olivatkin Jymyn kauden tähtiä, jotka palkittiin myös maajoukkuekutsuilla. Tyni oli Jymyn toiseksi paras pistemies tehoin 25+10=35. Se riitti pistepörssin neljänteen sijaan.


title: Nurmon Jymy (salibandy)

text: Puolivälierissä Nurmon Jymy sai vastaansa Tampereen Gunnersin, joka sijoittui jatkosarjassa sijalle neljä. Näin ollen paras viidestä -systeemillä pelattu pudotuspelisarja aloitettiin Tampereella. Gunners voitti ensimmäisen kohtaamisen ja samoin kävi kahdessa seuraavassa ottelussa, joten Gunners meni välieriin voitoin 3–0. Näin Jymyn lopulliseksi sijoitukseksi jäi viides. Jymyn pudotuspelien paras pistemies oli Ville Lahdensuo tehoin 2+1. Hänen lisäkseen pudotuspeleissä kaksi maalia teki Erno Tyni Jymyn tehtyä yhteensä ainoastaan kuusi maalia. Sijoitus sarjassa olisi luonnollisesti riittänyt sarjapaikan uusimiseen. Jymy joutui kuitenkin luopumaan sarjapaikastaan taloudellisten ongelmien ja suuren velkamäärän takia. Näin Jymy joutui aloittamaan jälleen pohjalta, kun sarjataso putosi usealla. Kaikkiaan Jymyn kaksi kautta liigassa tuottivat 54 ottelua. Näistä tuli 24 voittoa ja 56 pistettä. Tasapelejä tuli kahdeksan ja tappioita 22. Maaleja Jymy teki 211 ja päästi 215. Maalisuhde jäi näin miinukselle neljän maalin verran.


title: Nurmon Jymy (salibandy)

text: Heikon talouden aiheuttaman pudotuksen jälkeen Jymy on pelannut alasarjoissa. Kaudella 2003–2004 Jymy pelasi vielä 5. divisioonassa. Noihin aikoihin Jymyn salibandyjaoston puheenjohtajana toimi Esa Lähdesmäki. Jymy ei tuolloin ollut edes Nurmon salibandyseuroista korkeimmalla vaan Team Atria selviytyi samalla kaudella jopa 1. divisioonan karsintoihin. Pitkään oli jo mietitty kannattaako Team Atrian ja Jymyn toimintaa pitää erillään. Team Atrian hankala tilanne valmentajan ja salivuorojen suhteen ajoi sen kuitenkin tilanteeseen, että se luovutti Suomen kolmanneksi korkeimman sarjatason eli II-divisioonan sarjapaikkansa ja pelaajansa Jymylle. Samalla Jymyn harrastajamäärät kasvoivat 160:sta 180:een. Jymyn edustusjoukkue oli kuitenkin saavuttanut kauden päätteeksi sarjapaikan 4. divisioonasta. Tämän paikan otti Jymyn kakkosjoukkue. Kauteen 2004–2005 II-divisioonassa Jymy lähti valmentajanaan Jukka Tervo. Kauden päätteeksi se kuitenkin putosi jälleen yhtä tasoa alemmas, vaikka lähti kauteen yhtenä ennakkosuosikkina. Jymy jäi nimittäin koko sarjan viimeiseksi. 9. tammikuuta 2005 Jymy pelasi myös salibandyjaoston 10-vuotisjuhlaottelun Oulun Yliopiston Urheiluseuraa vastaan. Markus Kujanpään valmennukseen siirtynyt Jymy hävisi ottelun lukemin 4–5. Jymyn Markku Neva-Keturi voitti koko pohjoisen lohkon pistepörssin tehoillaan 14+24=38.


title: Nurmon Jymy (salibandy)

text: Kolmanneksi korkeimmalle sarjatasolle joukkue palasi kuitenkin jo kauden 2005–2006 päätteeksi eli sen visiitti 3. divisioonassa kesti ainoastaan yhden vuoden. Jymyn tärkein hankinta seuraavaksi kaudeksi oli Andonis Mavromihalis, joka tuli Töysän Vedosta. Paluun jälkeen ensimmäinen kausi kolmannella tasolla päättyi hyvin. Jymy sijoittui nimittäin Pohjanmaan lohkossa kolmanneksi. Suomen Cupissa Jymy selvitti tiensä aina neljännelle kierrokselle asti. Valmentajana koko kauden toimi Markus Kujanpää. Jymyn paras pistemies oli lohkon pistepörssissä 11. sijoittunut Mavromihalis tehoin 14+27=41. Mavromihalis valittiinkin yhdessä Timo Viidan kanssa Jymyn kauden parhaiksi. Miesten esitykset eivät kuitenkaan olleet NuJyn parasta antia kauden aikana. Kauden päätteeksi Jymyn C-92 -pojat nimittäin nappasivat historiallisen neljännen sijan SM-sarjassa. Kauden kaksi ainoaa tappiota tulivat välierässä ja pronssiottelussa, joten kauden 21 voittoa 71 joukkueen sarjassa eivät tuoneet seuralle sen ensimmäistä SM-mitalia. Tuon lahjakkaan joukkueen hajoamisuhan vuoksi Jymy solmi vuonna 2008 B-junioreiden yhteistyösopimuksen Seinäjoen Peliveljien kanssa. Sopimus on historiallinen siinä mielessä, että Jymy ja SPV ovat olleet verivihollisia taistellen alueen herruudesta seurojen perustamisesta lähtien. Yhteensä Jymyn salibandyjaostossa oli pelaajia kauden 2006–2007 aikana noin 160. Kauden aikana Jymyn puheenjohtajana toimi Arto Vienola.


title: Nurmon Jymy (salibandy)

text: Jymyn edustusjoukkueen osalta kausi 2007–2008 sujui huonosti. Janne Mäkelän valmentama joukkue jäi II-divisioonassa Pohjanmaan lohkon viimeiseksi. Joukkue saalisti 21 ottelussaan vain yhdeksän pistettä otettuaan kolme voittoa. Maalierokin jäi pakkasen puolelle 71 maalin verran. Niinpä putoaminen takaisin 3. divisioonaan kahden kakkosdivarissa vietetyn kauden jälkeen oli tosiasia. Jymyn paras pistemies oli jälleen Andonis Mavromihalis tehoin 22+11=33. Vuoden 2007 Suomen Cupissakin Jymy putosi heti ensimmäisellä kierroksella. Kaudella 2008–2009 alussa Jymy oli Etelä-Pohjanmaan toiseksi suurin salibandyseura SPV:n jälkeen. Koko Pohjanmaan alueella luku riitti sijaan neljä. Koko Suomessa 157 lisenssipelaajan Jymy oli 56. suurin seura. 3. divisioonan Pohjanmaan lohkossa Jymy sijoittui 18 pisteellä sijalle viisi, joten sen sarjataso pysyi samana myös kaudelle 2009–2010. Jymyn paras pistemies oli tehoin 13+9=22 Tero Alakurtti ja joukkueen maalipörssin voitti 17 maalillaan Harri Käpyaho. Kaudella 2009–2010 Jymyn päävalmentajana toimii Jukka Tervo ja vaihtuvuus joukkueessa oli pientä. Lohkossaan Jymy sijoittui toiseksi jääden pisteen päähän suorasta noususta. Jymyn kauden paras pistemies oli Lauri Lehtimäki, joka sijoittui koko sarjan pistepörssissä kolmanneksi tehoin 20+15=35. Lohkon kakkossija tiesi, että Jymy pääsi karsimaan noususta II-divisioonan viimeistä edellistä Himangan Palloa vastaan. Paras kolmesta pelatun sarjan ensimmäisen ottelun Jymy hävisi luvuin 3–8, mutta voitti toisen 2–1. Ratkaisevassa ottelussa Jymy oli parempi 6–1 ja nousi jälleen parin vuoden tauon jälkeen II-divisioonaan. Kauden aikana Jymy teki myös seurahistoriaa voittamalla runkosarjan kymmenen viimeistä otteluaan. Jymyn aiempi peräkkäisten ottelujen voittoputki oli kahdeksan ottelua.


title: Nurmon Jymy (salibandy)

text: Kakkosdivisioonaan noussut joukkue jatkoi Jukka Tervon valmennuksessa. Joukkue vahvistui, kun Jouni Heikkilä, Jarmo Eteläaho ja Teemu Kokko tulivat SBS Lapuasta. Lisäksi joukkueeseen tulivat uusina pelaajina Henri Välisaari, Timo Viita, Elias Jokiranta, Petri Pollarinen, Juha Lähdesmäki ja Tero Alakurtti. Joukkueen kapteeniksi valittiin Jarmo Eteläaho, mutta vuodenvaihteen jälkeen kapteeniksi vaihtui Timo Mäntylä. Samalla Tervon tilalla valmentajina jatkoivat Jarmo Eteläaho ja Teemu Kokko. Miesten edustusjoukkue selvisi II-divisioonan Pohjanmaa lohkossa Jymy keräsi 24 pistettä ja sijoittui sarja toiseksi. Se tiesi paikkaa myös Ykkösdivisioonan karsintoihin. Runkosarjassa Jymyn paras pistemies oli koko lohkon pistepörssissä seitsemänneksi sijoittunut Teemu Kokko. Hän keräsi tehot 18+31=49. Jymyn runkosarjan kotiotteluiden katsojakeskiarvo oli 112. Nousukarsintojen ensimmäisellä kierroksella Jymyä vastaan asettui Suolahden Urho, jonka Jymy pudotti suoraan kahdessa ottelussa tuloksin 11–2 ja 7–9. Kaudeksi 2010–2011 Jymylle valmistui myös uusi kotikenttä Tanelinrantaan. Qmax Arenan avausottelussa 21. syyskuuta Jymy hävisi liigajoukkue SPV:lle lukemin 2–11. Jymyn salibandyjaoston puheenjohtajana kaudella 2010–2011 toimi edelleen Arto Vienola. Kaudella Jymyn joukkue selvisi ensimmäistä kertaa vuosituhannen vaihteen edustusjoukkueen jälkeen yksittäisinä otteluina pelattavaan SM-sarjaan, kun B-pojat pelasivat valtakunnallista sarjaa.


title: Nurmon Jymy (salibandy)

text: Jymy on pelasi kotiottelunsa perustamisesta lähtien Nurmon liikuntahallissa, sillä halli on valmistunut vuonna 1989 eli viisi vuotta ennen Jymyn salibandytoiminnan alkamista. Siellä kaukalon koko on 38 x 19 metriä. Alustana on nykyaikaisten salibandykenttien tapaan mattolattia. Liikuntahallin katsojakapasiteetti on 900. Niinpä jälkimmäisellä liigakaudellaan joukkue joutuikin siirtämään joitain ratkaisuottelujaan Seinäjoki-areenaan, jotta katsojia mahtuisi enemmän.


title: Nurmon Jymy (salibandy)

text: Kaudeksi 2010–2011 joukkue muutti kuitenkin valmentajansa Jukka Tervon omistamaan uuteen Tanelinrannan salibandyhalliin Qmax Arenaan. Hallin kokonaiskustannukset olivat 750 000 euroa. Hallin kapasiteetti on 250 katsojaa ja pelialustana siellä toimii matto.


title: Nurmon Jymy (salibandy)

text: Nykyisin Jymyn talous on tukevalla pohjalla joukkueen pelatessa sopivalla sarjatasolla. Niin ei kuitenkaan ole ollut aina sillä Jymy joutui luopumaan vuonna 2001 Salibandyliigan sarjapaikastaan. Kuitenkin jo kauden 1999–2000 päätteeksi oltiin mietitty voiko joukkue osallistua sarjaan. Ongelmat olivat kuitenkin alkaneet jo aiemmin ja kaikki kärjistyi kaudella 1998–1999. Tuolloin Jymyn managerina ollut Pasi Pölönen osti vasten joukkueen tahtoa vahvistuksiksi Vesa Nordlingin ja Arto Riihimäen. Pölöstä pidettiinkin yleisesti vastuussa Jymyn ajauduttua pulaan. Nordlingin ja Riihimäen hankinnat rahoitettiin pankkilainalla. Pölönen oli tehnyt pelaajien kanssa myös ylisuuria sopimuksia, jotka sisälsivät vielä ylimääräisiä maksuja tehopisteistä. Ensimmäisellä liigakaudella useat pelaajat vaativat kovaäänisesti palkkojaan ylivelkaantuneelta seuralta. Jymyllä ei ollut noilta ajoilta edes kunnon kirjanpitoa ja laskuja tuli päivittäin. Niinpä maaliskuussa vuonna 2000 Pölönen siirtyi ovet paukkuen syrjään johtokunnan luottamuspulan takia. Hänet korvasi kolmikko Marko Leskinen, Samuli Kivimäki ja uusi toimitusjohtaja Tero Tamminen, joiden ansiosta Nurmossa vielä pelataan salibandya. Velkaa oli tuossa vaiheessa joidenkin lähteiden mukaan lähes puoli miljoonaa markkaa, mutta virallisesti myönnettiin summan olevan vain 200 000 markkaa.


title: Nurmon Jymy (salibandy)

text: Tammisen johdolla Jymy karsi suuresti kustannuksiaan ja toimintaan tuli jatkuvuutta. Vanhat rästit maksettiin ja muutenkin tehtiin tarkat maksusuunnitelmat. Huhuja liikkui kuitenkin runsaasti ja Jymy joutui sulkemaan kotisivujensa vieraskirjan arkaluontoisen informaation takia. Ennen kauden 2000–2001 alkua Jymyssä kuitenkin pohdittiin pystytäänkö pääsarjassa jatkamaan. Useat runkopelaajat päättivät jättää Jymyn ennen uuden kauden alkua. Heidän mukanaan maajoukkuemaalivahti Jussi Viitanen, Jarmo Eteläaho ja Sebastian Freudenthal. Salibandytoiminta Jymyssä oli loppumassa kokonaan, kun myös Erno Tynin ja Sami Matikaisen mitta alkoi täyttyä vaikeuksien keskellä. Heidät kuitenkin saatiin pysymään seurassa. Useille pelaajille kuitenkin ilmoitettiin ettei sopimusten ehtoja pystytä täyttämään. Niinpä heillä oli mahdollisuus jatkaa leikatuilla ehdoilla tai etsiä uusi seura. Suurin pelko eli pelaajien joukkopako ei kuitenkaan toteutunut.


title: Nurmon Jymy (salibandy)

text: Valtavalla budjetilla jo vuosia toimineen Jymyn sponsoreiden hankinta oli lentopallon ja pesäpallon puristuksessa Etelä-Pohjanmaalla hankalaa. Jymyn velkaantuessa monet olivat kuitenkin luulleet, että Jymyllä on monia rahakkaita tukijoita. Sponsoreiden hankinta vaikeutui edelleen taloussotkujen antaman kuvan takia. Niinpä Jymy ei taloudellisista leikkauksistaan huolimatta pystynyt jatkamaan Salibandyliigassa enää kauden 2000–2001 jälkeen vaan se luopui sarjapaikastaan. Jymy on tapauksen jälkeen joutunut useita vuosia lyhentämään velkoja.


title: Mesisataheltta

text: Mesisataheltta ("Melanoleuca cognata") on laakean kupera okran- tai kiiltävänruskea satahelttalaji. Sienen jalka on kermanvärinen tai harmaanruskea. Heltat ovat lakin väriset. Malto on valkoista tai kermanväristä ja sienen maku on makea. Se kasvaa havumetsissä, tienvarsilla ja nurmikoilla melko harvinaisena.


title: Kesäsataheltta

text: Kesäsataheltta ("Melanoleuca strictipes") on leveä tai kupera valkoinen tai kellanruskea satahelttalaji. Heltat ovat valkoiset. Malto on valkoista. Maku on aluksi mieto ja jälkimaku epämiellyttävä. Sieni kasvaa harvinaisena lehtimetsissä ja niityillä. Se ei ole ruokasieni ja saattaa jopa olla myrkyllinen.


title: Nokisataheltta

text: Nokisataheltta ("Melanoleuca melaleuca") on kupera- tai laakealakkinen harmaan- tai märkänä mustanruskea satahelttalaji. Heltat ovat valkoiset. Jalka on lakin värinen tai hieman vaaleampi. Malto on valkoista. Sieni kasvaa lehtimetsissä, teiden varsilla ja puutarhoissa harvinaisena Etelä-Suomessa.


title: Hentomalikka

text: Hentomalikka ("Clitocybe candicans") on vaarallinen malikoihin kuuluva myrkkysienilaji. Väriltään se on valkea ja muistuttaa suuresti syötävää jauhosientä. Lähilajeissa on muitakin myrkyllisiä sienilajeja, kuten myrkkymalikka.


title: Kurski

text: Kurski () on kylä, samanniminen taajama ja maalaiskunta Leningradin alueen Volossovan piirissä Venäjällä. Se sijaitsee piirin länsiosassa Hatsina–Iivananlinna-radan eteläpuolella. Kunnassa on asukkaita 2 300 henkeä (vuonna 2006).


title: Kurski

text: Kunnan hallinnollinen keskus on Kurskin taajama, jossa asuu suurin osa väestöstä. Sen ja samannimisen kylän lisäksi kuntaan kuuluvat seuraavat asutuskeskukset: Lonskoi (), Läälinä (), Morssina eli Motsina (), Ostrovitsa (), Raanitsa (), Satiritsa (), Sirkutsa (), Sumska (), Volpi () sekä Hovinkylän () ja Moloskovitsan taajamat.


title: Kurski

text: Toiseen maailmansotaan asti seudulla asui venäläisten lisäksi virolaisia ja inkerinsuomalaisia, jotka kuuluivat Moloskovitsan seurakuntaan.


title: Kurski

text: Seudun nähtävyyksiä ovat Kurskin ortodoksikirkko ja Sumskan tsasouna sekä Mezentsevin ja Stetsenkon kartano Ostrovitsassa.


title: Kurski

text: Kunnan päämies on Vjatšeslav Gribkov ja kunnanhallinnon päämies on Valentina Galatsevitš.


title: Papukaijavahakas

text: Papukaijavahakas ("Hygrocybe psittacina") on kellomainen tai laakea hyvin limainen vahakaslaji. Sen heltat ovat tummanvihreät tai undulaatinvihreät. Reunoilta lakki on kellertävä tai oranssi. Heltat ovat vihertävät ja vanhemmiten keltaiset. Malto on vihertävää, haurasta ja vetisenpehmeää. Se kasvaa laitumilla, ruohikoissa, lehtimetsissä jne. Se kasvaa koko Suomessa melko harvinaisena.


title: Isomalikka

text: Isomalikka ("Infundibulicybe geotropa" van. "Clitocybe geotropa") on kupera tai suppilomainen valkea tai säämiskänvärinen malikkalaji. Heltat ovat valkoiset tai kellanvalkoiset. Jalka on vaalea, punaruskea tai säämiskänvärinen. Sieni kasvaa lehtimetsissä, puistoissa, havumetsien ruohikoissa ja tunturikankailla. Se on syötävä, mutta se pitää keittää, koska saattaa muuten aiheuttaa pahoinvointia. Sieni on Suomessa yleinen vain Ahvenanmaalla.


title: Jättimalikka

text: Jättimalikka ("Leucopaxillus giganteus") on aluksi navallinen ja vanhemmiten laakean suppilomainen valkoinen tai säämiskänvärinen malikkalaji. Heltat ovat erittäin tiheät ja valkoiset tai kermanväriset. Jalka on valkoinen ja muuttuu kosketettaessa kellanruskeaksi. Laji on jo usein nuorena toukkainen. Malto on valkoista. Sieni tuoksuu karvasmanteliöljyltä ja on syötävä. Sieni tulee kuitenkin keittää koska se voi raakana aiheuttaa pahoinvointia. Se esiintyy suurina noidankehinä valoisissa lehtimetsissä, puistoissa ja hakamailla. Se on Etelä-Suomessa harvinainen.


title: Mylly

text: Mylly on laite tai laitos, jossa jauhetaan kappaleita jauheeksi, esimerkiksi jyviä jauhoksi. Myllyt voidaan jakaa eri tyyppeihin toimintatavan (esim. kuulamylly) ja voimanlähteen (esim. höyryn voimalla toimiva mylly) mukaan.


title: Peruna & timantti

text: Peruna & timantti on suomalaisen rap-yhtye Loost Koosin debyyttialbumi, jonka julkaisi Monsp Records 6. kesäkuuta 2007. Albumin vinyyliversio julkaistiin puolestaan 20. kesäkuuta 2007. Kappaleesta "Takaisin Tallinnaan" on kuvattu musiikkivideo.


title: Numantia

text:
Numantia () oli kaupunki Hispaniassa (nykyinen Espanja) Kastilian ylängöllä. Numantiasta tuli noin vuonna 300 eaa. alueella asuvien keltiberien pääkaupunki. Kaupunki oli tärkeässä roolissa Numantian sodan aikana vuosina 154–133 eaa., jolloin se oli arevakien heimon pääkaupunki. Vuonna 133 eaa. Scipio Aemilianus piiritti Numantian ja lopulta valloitti sen puolustajien antauduttua ruoan puutteen vuoksi. Kaupunki hävitettiin ja sen asukkaat myytiin orjiksi.
Rooman keisari Augustuksen aikana Numantia oli enää vain vähäinen pikkukaupunki.


title: Numantia

text: Numantian rauniot sijaitsevat nykyisen Garrayn kunnan alueella Sorian maakunnassa noin kahdeksan kilometriä pohjoiseen maakunnan pääkaupungista Soriasta. Alueella on tehty arkeologisia tutkimuksia 1800-luvulta lähtien ja useita sieltä löydettyjä muinaisia esineitä on esillä Sorian Museo Numantinossa, joka myös järjestää ohjattuja käyntejä alueelle. Miguel de Cervantes kirjoitti kaupungin piirityksestä näytelmän "El cerco de Numancia". Numantia elää myös sorialaisen urheiluseuran Club Deportivo Numancia de Sorian nimessä. Espanjan kielessä tunnetaan edelleen adjektiivi "numantino" tarkoittamaan sitkeää taistelua ylivoimaa vastaan.


title: Ei väistetä jos ei tunneta

text: Ei väistetä jos ei tunneta on suomalaisen rap-yhtye Loost Koosin toinen studioalbumi. Se julkaistiin 4. kesäkuuta 2008 Monsp Recordsin kautta. Albumi nousi viikolla 24/2008 Suomen virallisen albumilistan sijalle 20. Albumilta julkaistu single "Pakkasta/Kukkia kotiin" saavutti puolestaan Suomen virallisen singlelistan 7. sijan viikolla 21/2008. Albumin kappaleesta "Taivas kattona" on julkaistu musiikkivideo.Albumista julkaistiin neljän kappaleen remix EP. EP julkaistiin vain digitaalisessa mudossa ja se julkaistiin erissä, siten että joka keskiviikko neljän viikon ajan ilmestyi uusi kappale.


title: Itä meidän

text: Itä meidän on hip hop-yhtye Notkean Rotan toinen albumi, jonka julkaisi Monsp Records 2005. Albumi oli yhden viikon Suomen virallisella albumilistalla nousten sijalle 16. Levy julkaistiin CD- (MONSP024) ja vinyyliformaatissa (MONSP1224). Ilmansuunta albumin nimessä viittaa Itä-Helsinkiin, jonne monet yhtyeen tarinat sijoittuvat.


title: Nakamura

text: Nakamura on japanilainen sukunimi.


title: Gertsel Baazov

text: Gertsel Baazov (, 28. lokakuuta 1904 Oni – 12. syyskuuta 1938 Tbilisi) oli georgianjuutalainen runoilija ja näytelmäkirjailija, joka joutui Stalinin suurten puhdistusten uhriksi.


title: Gertsel Baazov

text:
Hän syntyi Onissa, Georgiassa (joka kuului tuolloin Venäjän keisarikuntaan) maan johtavan sionistin Davit Baazovin perheeseen. 14-vuotiaana vuonna 1918 hän julkaisi ensimmäiset runonsa Ger-Bi-nimimerkillä. 1920-luvulla hän julkaisi järjestelmällisesti runoja, historiallisia kertomuksia ja journalistisia esseitä georgianjuutalaisissa lehdissä ja hänen vuoden 1924 Laulujen laulun georgiankielistä käännöstään ylistettiin. Vuonna 1925 hän perusti Tbilisissä toimineen georgianjuutalaisen "Kadima"-teatteriseurueen ja alkoi kirjoittaa georgianjuutalaisten elämää käsitteleviä näytelmiä. Vuonna 1927 hän valmistui Tbilisin valtionyliopiston lakitieteen tiedekunnasta ja toimi lyhyen aikaa lakimiehenä.
Vuoden 1928 näytelmänsä "Dilleamari" () avulla Baazov nousi johtavaksi georgianjuutalaisia aiheita käsitteleväksi kirjailijaksi. Hän oli ensimmäinen juutalainen kirjailija, joka toi georgianjuutalaisten elämäntyylin, luonteen ja rutiinit maan kirjallisuuteen. Huomattavan lyhyessä ajassa Baazov kirjoitti kymmenen näytelmää (joista huomionarvoisia ovat esimerkiksi "Mundžebi alaparakdnen" [მუნჯები ალაპარაკდნენ, "mykät alkavat puhua" 1931], "Ganurtševlad pirovnebisa" [განურჩევლად პიროვნებისა, "ilman kunnioitusta ihmisiä kohtaan", 1933] ja "Itska Rižinašvili" [იცკა რიჟინაშვილი, 1936]), joista suurin osa nousi 1930-luvulla vakituisiksi näytelmiksi georgialaisten teattereiden ohjelmistoissa. Varhain 1930-luvun alussa hän suunnitteli kirjoittavansa trilogian georgianjuutalaisista, ja sen ensimmäinen osa – "Pethaim" – ehti ilmestyä georgiaksi (, 1934) ja venäjäksi (, 1936). Neuvostoliiton poliittinen sorto keskeytti hänen työskentelynsä Josif Stalinin kaudella. Vuonna 1937 hänet pidätettiin Moskovassa ja luovutettiin Tbilisiin, jossa hänet joko ammuttiin tai kidutettiin kuoliaaksi kuulustelujen aikana. Hänet rehabilitoitiin myöhemmin vuonna 1955. Gertsel Baazovin mukaan on nimetty katu hänen synnyinkaupungissaan Onissa.


title: Flamingo (kauppakeskus)

text: Viihdekeskus Flamingo on kauppakeskus Vantaalla kauppakeskus Jumbon yhteydessä. Se avattiin syyskuussa 2008. Rakennuksessa on 773 huonetta sisältävä Break Sokos Hotel Flamingo, kylpylä, Finnkinon elokuvateatteri, keilahalli, useita ravintoloita ja muita liikkeitä.


title: Flamingo (kauppakeskus)

text: Flamingo sijaitsee Kehä III:n varrella kauppakeskus Jumbon vieressä. Kauppakeskuksen läheisyydessä sijaitsee Helsinki-Vantaan lentoasema. Flamingon viihdekeskuksesta on bussiyhteydet Tikkurilaan, lentoasemalle ja Helsingin keskustaan.


title: Flamingo (kauppakeskus)

text: Kauppakeskus tarjoaa useita erilaisia palveluita. 10 000 neliöllään Flamingon kylpylämaailma on Suomen suurin sisävesipuisto.


title: Flamingo (kauppakeskus)

text: Kauppaosassa on kymmenisen ravintolaa ja useita erikoisliikkeitä. Kävelyputki yhdistää Flamingon Jumboon ja sen palveluihin. Viihdepalveluita ovat muun muassa pohjakerroksen 20-ratainen keilahalli, hohtominigolf sekä Finnkinon kuusi elokuvasalia.


title: Flamingo (kauppakeskus)

text: Majoitus- ja konferenssipalveluita tarjoaa 13-kerroksinen noin 700 huoneen hotelli Sokos Hotel Flamingo.


title: Viriatus

text:
Viriatus tai Viriathus (n. 180-139 eaa.) oli alkujaan lusitanialainen paimen, joka vuonna 147 eaa. nousi kapinaan Roomaa vastaan Lusitaniassa, Hispaniassa (nykyinen Espanja). Hän keräsi aluksi pienen sotajoukon ympärilleen ja kukisti useita roomalaisarmeijoita ja käytti tehokkaasti sissisodankäyntiä roomalaisia vastaan. Vähitellen hän sai lisää kannattajia puolellensa ja hänen armeijansa kasvoi.
Viriatus saavutti huomattavaa menestystä ja lopulta hän onnistui solmimaan suotuisat rauhanehdot roomalaisten kanssa. Quintus Servilius Caepio, joka oli roomalaisten joukkojen komentaja, lahjoi kuitenkin kolme Viriatuksen luottomiestä murhaamaan hänet hänen ollessa nukkumassa teltassaan.


title: Viriatus

text: Viriatuksen elämästä tiedetään vähän, mutta häntä pidetään Portugalissa yhä sankarina.


title: Hunni (hahmo)

text: Hunni, oikealta nimeltään Hunter Mason () on Mirage Studiosin kuvitteellinen hahmo, joka teki ensi esiintymisensä televisiosarjassa Teini-ikäiset mutanttininjakilpikonnat vuonna 2003, sarjan kolmannessa jaksossa "Mouserien hyökkäys" ("Attack of the Mousers"). Hunni tunnetaan vuoden 2003 animaatiosarjassa yhtenä Turtlesien päävihollisista. Hän on erittäin isokokoinen ja voimakas, mutta silti erittäin taitava itämaisissa kamppailulajeissa. Hunni johtaa Purppuralohikäärme-jengiä ja toimii samalla Silppurin oikeana kätenä, jonka myötä hän on tehnyt yhteistyötä Jalkaklaaniin kanssa.


title: Hunni (hahmo)

text: Vuodesta 2009 lähtien Hunni on kuulunut Miragen Turtles-sarjakuvauniversumiin. Hänet on kuvailtu Purppuralohikäärmeiden johtajaksi ja oli yksi pelätyimmistä rikollisista ennen Silppuria. Silppurin kuoltua Hunni palasi takaisin New Yorkin vaarallisimmaksi rikolliseksi ja on nähty myös työskentelevän King Cobran alaisuudessa.


title: Hunni (hahmo)

text: Greg Carey ääninäytteli Hunnia vuoden 2003 "Teini-ikäiset mutanttininjakilpikonnat" -sarjan ensimmäisellä viidellä tuotantokaudella. David Zen Mansley ääninäytteli hahmoa sarjan kahdella viimeisellä tuotantokausilla kuusi ja seitsemän. Suomenkielisessä versiossa Hunnin äänenä ovat olleet 1. kaudella Arto Nieminen, 2. kauden jaksoissa 8-9 Joonas Suominen, 2. kauden jaksoissa 14-20 Veeti Kallio ja kausilla 3-7 Pasi Ruohonen.


title: Hunni (hahmo)

text: Hunnin ja purppuralohikäärmeiden ollessa vielä nuoria he polttivat Casey Jonesin isän putiikin ja samassa tappoivat hänet. Tämän vuoksi Hunni sai monen vuoden ajan päänvaivaa Casey Jonesista, joka kosti jengille isänsä kuoleman hakkaamalla heidät huonoon kuntoon. Hunni oli myös osallisena Mestari Tikun isännän Hamato Yoshin murhassa, jonka yhteydessä hän sai kasvoilleen arvet Tikun raapaistessa kynsillään Hunnin naamaa. Turtles-sarjan kolmannen tuotantokauden aikana Hunnilla ja Baxter Stockmanilla on vaikeahko ystävyyssuhde, sillä he molemmat palvelivat Silppuria, jolle he olivat tuottaneet useaan kertaan epäonnistuneita yrityksiä tuhota Turtlesit. Siitä huolimatta toisin kuin Stockman Hunni pysyi edelleen uskollisena Silppurille, jota itse Silppuri arvosti erittäin paljon. Kaikki tämä kuitenkin muuttui, kun Hunni sai selville, että Silppuri onkin Utromi, joita hän vihaa Turtlesien ohella ja pitää heitä mutanttikummajaisina. Totuuden paljastuessa Hunni oli erittäin järkyttynyt ja alkoi vihata entistä pomoaan. Silppuri myös jätti hänet pakenemalla ulkoavaruuteen. Se ei kuitenkaan lopettanut Hunnin rikollisuraa vaan hän onnistui nostamaan purppuralohikäärme-jenginsä pikkurikollisryhmästä organisoiduksi rikollisjärjestöksi, jonka myötä he ryhtyivät tekemään suurempia rikoksia.


title: Hunni (hahmo)

text:
Hunnin pituudeksi on ilmoitettu 218 senttimetriä ja painoksi 227 kilogrammaa.
Greg Carey ääninäytteli Hunnia vuoden 2009 elokuvassa .


title: Hunni (hahmo)

text: Silppurin kadottua avaruuteen Hunni nosti Purppuralohikäärmeet pikkurikollisryhmästä organisoiduksi rikollisjärjestöksi. 1980-luvun Turtles animaation Turtlesit hyökkäsivät hänen kimppuunsa kesken rikoskeikan. Hän sai kuitenkin vangittua nelikon ja kuulusteli heidän motiivejaan. Samalla hän sai haltuunsa heidän tuomaansa mutageenia, jonka Hunni huomasi olevan hyödyllistä tulevaisuudessa. Mentyään hetkeksi pois varsinaiset Turtlesit pelastivat 1980-luvun Turtlesit, jotka saivat mutageeniputkilot takaisin. Sittemmin Hunni jahtasi heitä New Yorkin kadulla ja vapautti mutageenillä luomansa pedon Turtlesien kimppuun. Taistelun päätteeksi Turtlesien kumoon ajetun pakettiauton ohjukset tuhosivat pedon, joka muuttui vihreäksi mönjäksi. Turtlesit pakenivat viemäristöön jonne myös Hunni seurasi heitä. Hän sai mutageeniputkilot haltuunsa, mutta oli puristanut ne huomaamatta rikki, jonka myötä mönjä valui hänen käteensä muuttaen Hunnin Slashia muistuttavaksi kilpikonnahirviöksi.


title: Hunni (hahmo)

text: Hän vaelteli pitkin viemäristöä, kunnes sattumalta törmäsi Silppuriin, joka sai hänet menneistä ongelmista huolimatta tulemaan alaisekseen. Myöhemmin Silppuri käski Hunnia sieppaamaan Turtlesit, joka matkasi heidän piilopaikkaansa yhdessä Rocksteadyn ja Bebopin, sekä uudistettujen robottijalkaninjojen kanssa. Taistelun aikana heidän luolansa tuhoutui ja Hunni sai kaapattua vain Tikun. Silppuri ei aluksi ymmärtänyt Hunnin sotasaalista, mutta vakuuntui Hunnin selittäessä Turtlesien ilmaantuvan paikalle pelastaakseen mestarinsa.


title: Hunni (hahmo)

text: Silppurin rakennettua Technodromen paremmaksi se hyökkäsi New Yorkin keskustaan. Armeijan hyökätessä puolustamaan kaupunkia, Silppuri vapautti Hunnin johtamaan hyökkäystä uudella mutanttiarmeijalla. Taistelun päätteeksi hän saa selville Silppurin tuhoavan todellisuuden, kun Turtlesit pyytävät häneltä apua. Hunni lopulta suostuu vastahakoisesti auttamaan Turtleseja lainaamalla heille teknologiaansa.


title: Hunni (hahmo)

text: Hunni esiintyy vuoden 2012 "Teini-ikäiset mutanttininjakilpikonnat" -sarjan kolmannella kaudella Purppuralohikäärmeiden uutena johtajana. Vuoden 2003 versiostaan poiketen Hunni esiintyy tässä sarjassa laihana silmälasipäisenä kiinalaisamerikkalaisena miehenä.Hunni teki ensiesiintymisensä sarjakuvan "Tales of the TMNT" toisen osan numerossa 56 maaliskuussa 2009. Sarjakuvassa hahmo tunnetaan nimellä Hunter Mason, joka televisiosarjan tavoin on Purppuralohikäärmeiden johtaja. Hän oli New Yorkin pahin rikollinen ennen Silppuria, mutta vankilassa olon aikana Silppuri oli ottanut hänen vallan. Silppurin kuoltua Hunni pääsi pois vankilasta ja suuntasi kostamaan menneet tapahtumat Casey Jonesille. Myöhemmin Hunni nähtiin työskentelevän King Cobralle.


title: Asuka Hinoi

text: Asuka Hinoi (s. 8. tammikuuta 1991 Osakassa) on japanilaisen Hinoi Team –yhtyeen perustaja. Hän toimii yhtyeen laulajana yhdessä Hikaru Koyaman kanssa. Asuka toimii myös sooloartistina. Nuoresta iästään huolimatta hän on ehtinyt tehdä musiikkia jo pitkään; jo vuonna 2002 hän oli yhtyeessä nimeltään "LOVE & PEACE".


title: Kulkutarina

text: Kulkutarina eli kiertotarina tarkoittaa kertomuksen aihetta, joka on levinnyt laajalle, mutta jonka alkuperä on usein jäänyt hämärän peittoon. Kulkutarinoita on ollut jo muinaisaikoina, ja niitä on edelleen.


title: Kulkutarina

text: Monet keskiajan eurooppalaiset legendat kantoivat aineksia, jotka olivat selvästi sukua toisilleen. Kuitenkin nämä ainekset sijoitettiin eri legendoissa eri paikkoihin ja yhdistettiin eri henkilöihin, jotka olivat kertomuksen kertojalle tuttuja joko paikallisesta mytologiasta tai todellisuudesta. Esimerkiksi yksi laajalti Eurooppaan levinnyt taruaihe oli myytti kolmesta alkuasuttajasta.


title: Kulkutarina

text: Nykyaikaisista kaupunkitarinoista monet ovat kulkutarinoita.


title: Team Darfur

text: Team Darfur on kansainvälinen urheilijoiden humanitaarinen organisaatio, joka kampanjoi Darfurin konfliktin ihmisoikeuksien puolesta. YK:n mukaan Darfurin kriisi on tämän hetken pahin humanitaarinen kriisi. Darfurissa on kuollut yli 200 000 ihmistä ja 2,5 miljoonaa on ajettu kotiseudultaan viiden vuoden väkivaltaisuuksissa. Järjestön perustaja on Torinon vuoden 2006 kisojen pikaluistelun olympiavoittaja Joey Cheek. Mia Farrow on esiintynyt hänen kanssaan


title: Team Darfur

text: Team Darfur –järjestö vaatii Kiinaa painostamaan Sudania lopettamaan Darfurin väkivalta. Kiina on Sudanin tärkeimpiä asemyyjiä ja öljynostajia. Järjestö keräsi ennen Pekingin kesäolympialaisia 2008 yli 360 urheilijan kannattajalistan. Listalla on yksi suomalainen, kisoista loukkaantumisen vuoksi poisjäänyt telinevoimistelija Annamari Maaranen.


title: Team Darfur

text: Amerikkalainen ohjaaja Steven Spielberg oli sovittu avajaisten taiteelliseksi neuvonantajaksi. Maaliskuussa 2007 Mia Farrow kirjoitti Wall Street Journalissa, haluaako Spielberg historiaan Pekingin kisojen Leni Riefenstahliksi? Riefenstahl ohjasi natsisaksan olympiafilmin vuonna 1936. Vaikka Spielberg ei ollut ennakkoon ajatellut kisoihin liittyvää propagandaa ja Kiinan ihmisoikeuskysymyksiä, häneltä vei vain neljä päivää kirjoittaa avoin kirje Kiinan presidentille Hu Jintao:lle. Spielberg vetosi, että Kiina käyttäisi vaikutusvaltaansa lopettamaan Darfurin kärsimykset. Vetoomuksen johdosta Peking lähetti korkea-arvoisen diplomaatin Sudaniin neuvottelemaan YK-joukkojen hyväksymisestä. Spielbergin mielestä Kiina ei tehnyt riittävästi kriisin ratkaisemiseksi ja hän luopui olympialaistehtävistä helmikuussa 2008.


title: Gao Zhisheng

text: Gao Zhisheng on asianajaja Kiinassa. Gaota pidetään yhtenä johtavana ihmisoikeusasianajajista Kiinassa. Hän on puolustanut kotoaan häädettyjä Falun Gong -jäseniä, kristittyjä ja demokratia-aktivisteja.


title: Gao Zhisheng

text: Vuonna 2007 Gao tuomittiin kolmeksi vuodeksi vankilaan ”yllytyksestä hallituksen kumoamiseksi”. Rangaistus muutettiin viiden vuoden ehdolliseksi.


title: Gao Zhisheng

text: Gao syyttää eurooppalaisia siitä, että ne viettävät kuherruskuukautta kommunistipuolueen kanssa kesäolympialaisissa 2008. Gaon mukaan he tavoittelevat vain omaa hyötyään ja tekevät omaisuuksia käyttäen hyödyksi tavallisten kiinalaisten kärsimyksiä, Gao sanoi Observer-lehdelle.


title: Gao Zhisheng

text: Viranomaiset hakivat Gaon kotoa helmikuussa 2009, minkä jälkeen hän on ollut kadoksissa. Sitä ennen hän oli sanonut, että hänen henkensä on vaarassa ja että häntä oli pidätyksen aikana kidutettu. Hänen kohtalostaan ovat vaatineet selvitystä YK, Yhdysvallat ja Euroopan unioni. Viranomaisilta on tullut Gaon kohtalosta erilaisia selityksiä, mutta omaiset, veli ja Yhdysvaltoihin vuoden 2009 alussa paennut vaimo eivät ole olleet hänen yhteydessä.


title: Gao Zhisheng

text: Reuters tavoitti asianajajan matkapuhelimella maaliskuussa 2010, jolloin hän kertoi haluavansa vain viettää aikaa perheensä kanssa mediahuomion tavoittamattomissa. Hän kertoi vapauneensa puoli vuotta aiemmin. Reutersin mukaan vaikutti siltä, että joku valvoi hänen puheluaan.


title: Gao Zhisheng

text: Joulukuun 2011 tietojen mukaan hän on ollut 5 vuoden ehdonalaisvankeudessa mutta hänet siirrettiin vankilaan kolmen vuoden vankeusrangaistusta suorittamaan perusteena että hän on rikkonut ehdonalaissääntöjä. Koeaika olisi päättynyt viikon kuluttua.


title: Gao Zhisheng

text: Hän on nostanut esiin useita puoluetta häiritseviä aiheita.


title: Samsø

text: Samsø on vajaan 4 000 asukkaan saari ja kunta Tanskassa. Siitä tuli hiilineutraali vuonna 2003.


title: Samsø

text: Saaren 27 000 MWh/vuosi sähköntarve katetaan 21 tuulimyllyllä. Kaksi omistaa 430 osakkaan yhdistys, loput ovat maanviljelijöiden. Ylijäämäsähköä tuotetaan Paludans Falkin merituulipuistossa 80 000 MWh vuodessa. Merituulipuiston omistaa 350 saaren asukasta. Sähkö myydään Jyllantiin. Jos Samsø olisi yritys, se voisi ansaita satoja tuhansia päästöoikeuksien myynnillä.


title: Samsø

text: 2/3 lämmityksestä saadaan neljästä kaukolämpökeskuksesta. Yhtä lämmitetään aurinkoenergialla ja hakkeella ja kolmea oljilla ja biomassalla. Muilla on omia järjestelmiä: lämpöpumppuja, aurinkolämmitystä ja biomassaa. Maitotilallinen hyödyntää maidon jäähdytyksessä 38,5-asteisesta 3-asteiseksi syntyvän lämmön.


title: Samsø

text: Autojen polttoaine on yhä fossiilista. Hiilidioksidineutraalius perustuu suurempaan energian vientiin kuin oma hankinta on. Saari tuottaa sähköä 40 prosenttia yli oman tarpeensa.


title: Toinen keltiberisota

text: Toinen keltiberisota käytiin vuosina 151-154 eaa. Hispaniassa (nykyinen Espanja) Rooman tasavallan ja Hispanian keltiberiheimojen välillä.


title: Toinen keltiberisota

text: Sota alkoi vuonna 154 eaa. kun bellien keltiberiheimo alkoi laajentamaan Segedan pääkaupunkiaan naapuriheimojen kustannuksella. Kaupunki ja sen asukasluku kasvoi ja sen ympäristöä alettiin linnoittaa. Rooman senaatti ei hyväksynyt tätä ja käski keltiberejä lopettamaan linnoitustyöt, koska alueen lait kielsivät kaupunkien perustamisen ilman roomalaisten lupaa. Keltiberit vastasivat, että he eivät olleet perustamassa uutta kaupunkia vaan vain laajentamassa sitä. Roomalaiset lähettivät vahvan 30 000 miehen suuruisen konsuliarmeijan Quintus Fulvius Nobiliorin johdolla bellejä vastaan. Armeijaan kuului muun muassa numidialaista ratsuväkeä ja 10 sotanorsua.


title: Toinen keltiberisota

text: Keltiberit pakenivat aluksi, mutta liittoutuivat sitten muiden heimojen muun muassa arevakkien kanssa. Arevakit ottivat kenraalikseen Caruksen ja väijyttivät Nobiliorin armeijan aiheuttaen sille raskaita tappioita. Carus sai kuitenkin surmansa taistelussa, joten arevakit päättivät vetäytyä pääkaupunkiinsa Numantiaan. Nobilior yritti tämän jälkeen hyökätä Numantiaa vastaan, mutta koki täydellisen tappion keltiberejä vastaan kun yksi norsuista haavoittui vihollisen heittoaseista ja joutui pakokauhun valtaan. Pian muutkin norsut pillastuivat ja tallasivat roomalaiset alleen. Tästä rohkaistuneena keltiberit hyökkäsivät ja löivät loputkin roomalaiset. Nobiliorin onnistui paeta.


title: Toinen keltiberisota

text: Vuonna 152 eaa. Marcus Claudius Marcellus valittiin kolmannelle konsulikaudelleen ja lähetettiin Rooman armeijan johtoon. Hän onnistui valtaamaan useita keltiberien kaupunkeja ja lopulta pakotti bellit ja arevakit anomaan rauhaa roomalaisten kanssa. Vaikka rauha oli jo ilmeinen, senaatti päätti kuitenkin lähettää seuraavana vuonna konsuli Lucius Licinius Luculluksen Hispaniaan. Mutta hänen saavuttua Hispaniaan, rauha arevakkien kanssa oli jo solmittu. Lucullus halusi kiihkeästi kunniaa taistelussa ennen kautensa loppua ja hyökkäsi vaccoina tunnetun keltiberiheimon alueelle ja valtasi useita näiden kaupunkeja. Eräässä vaccojen Caucan kaupungissa keltiberit antautuivat roomalaisille ja päästivät nämä vapaasti kaupunkiin. Lucullus antoi kuitenkin surmata kaupungin miesväestön. Tästä Lucullukseen kohdistui paljon suuttumusta hänen palatessaan takaisin Roomaan, mutta häntä ei kuitenkaan rangaistu mitenkään.


title: Toinen keltiberisota

text: Sotiminen ei kuitenkaan päättynyt tähän sillä vuonna 143 eaa. arevakit nousivat uudelleen kapinaan roomalaisia vastaan. Heidät kuitenkin kukistettiin vuonna 133 eaa. Numantian piirityksen jälkeen.


title: Philippe Buchez

text: Philippe Buchez (31. maaliskuuta 1796 Matagne-la-Petite, nyk. Belgia – 1865) oli ranskalainen kirjailija, filosofi ja poliitikko. Hän oli Ranskan osuustoimintaliikkeen perustaja. Hän oli koulutukseltaan lääkäri.


title: Philippe Buchez

text: Buchez perusti L’Européen-lehden ja oli mukana vuoden 1848 vallankumouksessa. Hän ajoi kirjoituksissaan Euroopan liittovaltiota ja kuului poliittisen salaseuran Charbonnerien perustajiin.


title: Viktor Schneider

text: Viktor Schneider oli saksalainen hiihtäjä, joka kilpaili 1920-luvulla. Hän voitti pronssia MM-kisoista vuonna 1927 18 kilometrin matkalta. Schneider oli ensimmäinen saksalainen, joka voitti mitalin hiihdon MM-kilpailuista.


title: Salasana: Mercury

text: Salasana: Mercury () on yhdysvaltalaisen Harold Beckerin ohjaama toimintatrilleri, joka perustuu Ryne Douglas Pearsonin vuonna 1996 julkaistuun romaaniin. Elokuva valmistui vuonna 1998 ja sen pääosassa ovat Bruce Willis, Miko Hughes ja Alec Baldwin. Se sai pääosin negatiivisia arvioita kriitikoilta.


title: Salasana: Mercury

text: Elokuva kertoo autistisesta pojasta, Simon Lynchistä, joka ratkaisee älypelikirjaan pistetyn Yhdysvaltain armeijan huippusalaisen kryptograafisen koodin, Mercuryn. Sitä on luultu ratkaisemattomaksi, mutta pojan selvitettyä sen everstiluutnantti Nicholas Kudrow lähettää palkkamurhaajia tappamaan hänet. Yksi heistä onnistuu tappamaan Simonin vanhemmat, mutta ei löydä itse poikaa. Paikallisen poliisin tutkiessa pojan kotia FBI-agentti Art Jeffries saapuu myös paikalle. Hän löytää Simonin, ja päättää suojella tätä murhaajilta ja Kudrowlta yhdessä poliisiystävänsä Tommy Jordanin ja juttuun yllättäen pompanneen Stacey Siebringin kanssa.


title: Erottamattomat (vuoden 2008 elokuva)

text: Erottamattomat on suomalainen draamaelokuva, joka sai ensi-iltansa 5. syyskuuta 2008. Hanna Maylettin ohjaaman ja Tarja Kylmän käsikirjoittaman perhedraaman pääosissa ovat Tiina Lymi, Minna Haapkylä, Jorma Tommila ja Kaneli Johansson.


title: Erottamattomat (vuoden 2008 elokuva)

text: Elokuva kuvattiin osittain Tyrnävällä.


title: Erottamattomat (vuoden 2008 elokuva)

text: Ensimmäistä omaa lastaan odottava Taru (Lymi), hänen miehensä Harri (Tommila) sekä Harrin tytär Ninni (Johansson) asuvat pohjalaisella ratsutilalla. Ninni loukkaantuu hevosia hoitaessaan, ja paikalle kutsutaan kymmenen vuotta aiemmin Ruotsiin lähtenyt Ninnin biologinen äiti Eve (Haapkylä). Eve yrittää tutustua uudelleen tyttäreensä.


title: Erottamattomat (vuoden 2008 elokuva)

text: Ensi-iltakriitikot pitivät elokuvaa ulkoisilta puitteiltaan näyttävänä ja lähtökohdiltaan onnistuneena, mutta kerronnaltaan siihen verrattuna kömpelönä ja televisionomaisen arkisena. Juonen sijasta elokuvan sanottiin keskittyvän naisten välisten tunteiden kuvaamiseen niin, että mieshahmo Harri jää ohueksi. Toisaalta kiitettiin, etteivät tapahtumien käänteet ole liian ennalta-arvattavia.


title: Erottamattomat (vuoden 2008 elokuva)

text: Elokuva sai teatterikierroksellaan 24 kopiolla 22 678 katsojaa. Se on esitetty myös Yle TV1 -kanavan Kotikatsomossa tammikuussa 2012 ja kesäkuussa 2015.


title: Afghan United Kabul FC

text: Afghan United Kabul FC on afganistanilainen jalkapalloseura, jonka kotikaupunki on Kabul. Se pelaa Afganistanin korkeimmalla sarjatasolla. Seuran kotikenttä on Keskusstadion, jolle mahtuu 7 000 katsojaa.


title: Charles Tate Regan

text: Charles Tate Regan (1. helmikuuta 1878 – 12. tammikuuta 1943) oli brittiläinen biologi, joka tuli tunnetuksi kaloja koskevasta työstään. Useat lajit ovatkin saaneet tieteelliset nimensä hänen mukaansa.


title: Charles Tate Regan

text: Charles Tate Regan oli Royal Societyn jäsen. Hän toimi Natural History Museumin johdossa.


title: Tampereen Ilveksen SM-liigakausi 2007–2008

text: Tampereen Ilves kamppaili kaudella 2007–2008 74. kertaa jääkiekon suomenmestaruudesta. Joukkue sijoittui kahdeksanneksi sekä runkosarjassa että pudotuspelien jälkeen. Kausi oli Raimo Helmisen pitkän pelaajauran viimeinen.


text: Joukkuetta valmensi Sakari Pietilä ja kapteeneina toimivat Helminen sekä Turo Järvinen ja Arto Tukio. Ilveksen kotiotteluita seurasi keskimäärin runkosarjassa 5914 ja pudotuspeleissä 4820 katsojaa.


text: Runkosarja pelattiin 14 joukkueen nelinkertaisena sarjana, jonka lomassa Ilves pelasi Tapparan ja HPK:n kanssa kaksinkertaisen välisarjan. Näin kokonaisottelumääräksi tuli 56.


text: Ilves pelasi koko kauden melko ailahtelevaisesti. Pitkiä voitto- tai tappioputkia ei syntynyt lukuun ottamatta jaksoa syyskuun lopusta lokakuun loppuun, jolloin joukkue pelasi 10 ottelua tappioitta ja nousi 11. sijalta kolmanneksi. Tästä sijoitus putosi kuitenkin nopeasti ja vakiintui loppukauden ajaksi 7.–8. sijan tuntumaan.


text: Pelaajaliikenne oli Ilveksessä kauden mittaan erityisesti ulkomaalaisten osalta vilkasta. Jakub Koreis joutui leikkaukseen jo ennen kauden alkua ja hänen tilalleen palkattiin Sami Torkki. Koreis kuitenkin kuntoutui ja palasi loppukaudesta joukkueeseen. Toinen ulkomaalaisvahvistus, Henrik Malmström, kärsi koko kauden loukkaantumisista ja pelasi lopulta vain 15 ottelua ennen kuin siirtyi tammikuun lopussa Sloveniaan. Amerikkalaispuolustaja Eric Werner ei puolestaan täyttänyt häneen asetettuja odotuksia, vaan joutui lähtemään joulukuun alussa. Kesken kauden Ilvekseen palkattiin Cameron Mann ja Matt Nickerson; näytillä kävi myös Tony Voce, joka ei kuitenkaan saanut sopimusta. Kotimaisista pelaajista veteraanihyökkääjä Mikko Peltolan sopimus purettiin tammikuun lopussa. Puolustaja Mika Niskanen pelasi joulu–tammikuussa koeajalla yhdeksän ottelua, mutta ei saanut sopimusta loppukaudeksi.


text: Paras pistemies Ilveksessä oli kanadalaiskeskushyökkääjä Mike Bishai, joka teki 49 runkosarjaottelussa 41 pistettä, mikä oikeutti tosin koko liigan pistepörssissä vasta 22. sijaan.


text: Ilveksen nuorista pelaajista nousi kauden aikana esiin Joonas Lehtivuori, joka oli lopulta joukkueen puolustajien pistepörssissä toinen vain 19-vuotiaana. Myös Marko Anttila nosti tasoaan selvästi edellisiin kausiin verrattuna. Toisaalta lahjakkaana pidetty ja edellisenä vuonna hyvin kehittynyt Teemu Jääskeläinen pelasi vaisun kauden, eikä hänen sopimustaan Ilveksen kanssa jatkettu seuraavalle kaudelle.


text: Raimo Helmisen päättyvää uraa juhlistettiin kauden mittaan monin tavoin. Seremoniat alkoivat jo Ilveksen ensimmäisessä kotiottelussa, joka oli Helmisen 700. liigaottelu ja huipentuivat viimeiseen runkosarjaotteluun Lukkoa vastaan. Myös kaikki muut SM-liigajoukkueet muistivat Helmistä tämän vieraillessa viimeistä kertaa Ilveksen riveissä kullakin paikkakunnalla.


text: Runkosarjan 8. sijan myötä Ilves aloitti pudotuspelinsä ns. 1. kierroksella eli pudotuspelikarsinnalla Rauman Lukkoa vastaan. Ilves voitti ensimmäisen osaottelun kotonaan 4–2, mutta toisen vei Lukko jatkoajalla. Kolmannessa ja ratkaisevassa ottelussa Ilves oli parempi numeroin 1–0 ja eteni puolivälieriin Oulun Kärppiä vastaan.


text: Kärppiä pidettiin ottelusarjassa selvänä ennakkosuosikkina, eikä Ilveksellä uskottu olevan juuri mahdollisuuksia. Ilves antoi kuitenkin Kärpille hyvän vastuksen. Sarja säilyi pitkään tasaisena molempien voittaessa kaksi ensimmäistä kotiotteluaan. Kärpät voitti myös kolmannen Oulussa pelatun pelin, ja niin sarja oli katkolla 21.3. Tampereella. Kärpät voitti ottelun jatkoajalla ja pudotti Ilveksen välieristä.


text: Pudotuspeleissä eniten pisteitä Ilveksestä teki Miikka Männikkö, jonka tehot olivat yhdeksässä ottelussa 4+7=11.


text: Ilves voitti naisten SM-sarjan runkosarjan. Joukkue kukisti välierissä neljänneksi sijoittuneen Jyväskylän Catsin suoraan otteluvoitoin 4–0. Loppuotteluihin selviytyi vastustajaksi Espoon Blues, joka vei mestaruuden niin ikään otteluvoitoin 4–0. Ilvekselle naisten SM-hopea oli seuran historian seitsemäs.


text: Ilveksen maalivahti Maija Hassinen ja puolustaja Jenni Hiirikoski valittiin pelipaikkojensa parhaiksi SM-sarjassa.


text: A-nuorten SM-liigassa Ilves sijoittui runkosarjassa viidenneksi ja sai puolivälierissä vastaansa HPK:n. Ottelusarja oli tasainen: ensimmäinen ottelu ratkesi vasta jatkoajalla HPK:n 5–4-voittoon ja kaksi muutakin peliä päättyi vain maalin erolla. Lopulta HPK voitti sarjan otteluvoitoin 3–2.


text: Ilveksen hyökkääjät Jaakko Pellinen ja Juuso Antonen valittiin liigan II-tähdistökentälliseen.


text: A-tyttöjen suomenmestaruusturnauksessa Alavudella Ilves voitti mestaruuden ylivoimaisesti.


text: Ilveksen B-nuoret eivät selviytyneet pudotuspeleihin.


text: Ensimmäistä kertaa pelatussa B2-nuorten SM-sarjassa Ilves sijoittui lopulta hopealle voitettuaan välierissä IFK Lepplaxin Pietarsaaresta ja hävittyään loppuottelussa HPK:lle.


text: C-nuorten SM-sarjassa Ilves sijoittui runkosarjassa kuudenneksi. Puolivälierissä joukkue pudotti kolmanneksi sijoittuneen HIFK:n otteluvoitoin 2–1. Välierät ratkesivat niin ikään kolmessa ottelussa: Jokerit oli tiukan taistelun jälkeen Ilvestä parempi. Pronssiottelussa Ilves hävisi TPS:lle ja oli siis lopulta neljäs.


title: The Ultimate Warrior

text: Warrior (syntyjään Brian James Hellwig, s. 16. kesäkuuta 1959 – 8. huhtikuuta 2014) oli yhdysvaltalainen showpainija. Hänet tunnettiin painijana parhaiten nimellä The Ultimate Warrior.


title: The Ultimate Warrior

text: Warrior syntyi nimellä Brian James Hellwig Indianassa. Hän oli vanhin viidestä lapsesta, jotka kasvatti hänen äitinsä yksinhuoltajana (myöhemmin myös hänen isäpuolensa) sen jälkeen, kun hänen isänsä jätti perheen, kun Warrior oli 12 vuotta. Hän vietti vuoden Indiana Statessa, jonka aikana hän kiinnostui kehonrakennuksesta


title: The Ultimate Warrior

text: Ennen painiuraansa Hellwig oli amatöörikehonrakentaja. Hän osallistui muutamiin kehonrakennuskisoihin ja voitti 1984 NPC Mr. Georgia-kilpailun. Hellwig aloitti painojen kanssa treenamisen 11-vuotiaana.


title: The Ultimate Warrior

text: Hän muutti Kaliforniaan, jossa hän tapasi Robby Robinsonin. Ensimmäisessä kilpailussaan Floridassa hän tuli 5. sijalle.


title: The Ultimate Warrior

text: Hän aloitti uransa nimellä Jim "Justice" Hellwig Powerteam USA:ssa, joka muodostui oppinsa Red Bastienilta ja Rick Bassmanilta saaneista kehonrakentajista. Warrior ja Steve "Flash" Borden muodostivat tag teamin nimeltä Blade Runners. The Blade Runners otteli Mid-South Wrestling promootiossa, joka vaihtoi nimekseen Universal Wrestling Federation vuonna 1986. Samana vuonna Warrior jätti UWF:n ja siirtyi World Class Championship Wrestlingiin.


title: The Ultimate Warrior

text: Vuonna 1986, Warrior siirtyi Fort Worthiin, Texasin World Class Championship Wrestling sarjaan, jossa hänen palkkionsa oli 50 Yhdysvaltain dollaria illalta. Hän otti tällöin nimekseen Dingo Warrior.


title: The Ultimate Warrior

text: Samoihin aikoihin hän muodosti tag teamin Lance Von Erichin kanssa. Tämä kaksikko voitti WCWA World Tag Team Championship tittelin 17. marraskuuta 1986 lyömällä Master Geen ja Matt Bornen. Pari piti hallussaan titteliä 1.joulukuuta asti, jolloin he hävisivät sen Brian Adiasille ja Al Madrilille.


title: The Ultimate Warrior

text: Vuonna 1987 Warrior taisteli WCWA Texas Heavyweight Championshipistä, mutta hävisi sen Bob Bradleylle turnauksen finaalissa 12. tammikuuta. Hän voitti tittelin Bradleyltä 2. helmikuuta samana vuonna. Kun Warrior jätti WCCW:n, mestaruus otettiin pois häneltä. WCCW:n jälkeen hän siirtyi World Wrestling Federationiin ja alkoi otella nimellä Ultimate Warrior.


title: The Ultimate Warrior

text: World Wrestling Federation (WWF) 80-luvun puolivälissä ja 90-luvun alussa Ultimate Warrior tunnettiin parhaiten energisyydestä kehässä. Hän tuli aina areenalle täydellä vauhdilla, syöksyi kehään ja heilutteli kovalla voimalla köysiä ylös ja alas. Myös värikkäistä kasvomaalaukset olivat hänen tuntomerkkinsä. Warrior piti Intercontinental-mestaruutta kahdesti, vieden ensimmäisen kerran mestaruuden Honky Tonk Manilta (31 sekunnissa kaikkien aikojen ensimmäisessä SummerSlamissa 1988) ja toisen kerran Rick Rudelta vuoden 1989 SummerSlamissa. 1990-luvulle siirryttäessä Warriorista oltiin hiomassa suurta tähteä ja seuraajaa Hulk Hoganille, joka oli ollut showpainin suurin tähti läpi 80-luvun. Otettuaan silloisen WWF:n mestarin Hoganin kanssa yhteen muutamia kertoja, mukaan lukien vuoden 1990 Royal Rumblessa, Warrior nimettiin Hoganin tulevaksi haastajaksi tulevaan WrestleMania VI-tapahtumaan. Warrior kohtasi Hoganin huhtikuun 1. päivä 1990 SkyDome-areenalla Ontarion Torontossa. Tapahtumaa kutsuttiin "äärimmäiseksi haasteeksi", sillä sekä Hoganin WWF:n mestaruus että Warriorin Intercontinental-mestaruus olivat panoksena kaksikon ottelussa. Ottelu päättyi, kun Warrior selätti Hoganin Warrior Splashin jälkeen.


title: The Ultimate Warrior

text: Voitettuaan WWF:n mestaruuden Hoganilta (sekä luovuttuaan Intercontinental-mestaruudesta, koska tuohon aikaan ei ollut sallittua pitää kahta mestaruutta hallussa yhtä aikaa), Warriorin suosio kasvoi voitokkailla tittelinpuolustuksilla mm. Rick Rudea sekä "Million Dollar Man" Ted DiBiasea vastaan. Sitten, tammikuussa 1991, Warrior kohtasi Sgt. Slaughterin Royal Rumblessa. Slaughterin hahmosta oli kehittynyt tuohon aikaan petturi, joka oli kääntänyt selkänsä Yhdysvalloille aloittamalla yhteistyön (juonikuviossa) irakilaisen kenraalin, General Adnanin, kanssa. Persianlahden sodasta johtuen, Slaughterista tuli tuon ajan vihatuin painija maailmalla. Sensational Sherrin sekä "Macho Man" Randy Savagen sekaannuttua ottelun kulkuun, Slaughter onnistui yllättäen voittamaan WWF:n mestaruuden Warriorilta. Hogan voitti myöhemmin mestaruuden Slaughterilta WrestleMania VII:ssa. Samassa tapahtumassa Warrior voitti Savagen Career Ending-ottelussa päättäen näin "Macho Manin" uran.


title: The Ultimate Warrior

text: Seuraava etappi Warriorin uralla oli yhteenotto The Undertakerin kanssa, kun 'Taker ja hänen managerinsa Paul Bearer lukitsivat Warriorin arkkuun kesken Bearerin Funeral Parlor-talk show’n. WWF:n toimitsijat yrittivät kuumeisesti saada arkkua auki ja kun se lopulta onnistui, oli Warrior jo menettänyt tajuntansa ja hänelle jouduttiin antamaan tekohengitystä. Tämän jälkeen Jake "The Snake" Roberts tarjosi apuaan Warriorille jakamalla tälle tietoa "pimeästä puolesta" tämän valmistautuessa kostamaan Undertakerille. Robertsin opetukseen liittyi kolme "testiä". Ensimmäisessä testissä Roberts lukitsi Warriorin arkun sisään.


title: The Ultimate Warrior

text: Toisessa testissä, Roberts "hautasi" Warriorin elävältä. Kolmannessa ja viimeisessä testissä Warrior meni huoneeseen joka oli täynnä käärmeitä, löytääkseen "vastauksen" laatikosta joka sijaitsi keskellä huonetta. Laatikossa oli kuitenkin kuningaskobra, mikä (juonikuviossa) puri Warrioria kasvoihin. Kun Warriorin terveydentila heikentyi kobran puraisusta, Robertsin seuraan liittyivät Undertaker ja Paul Bearer ja samalla paljastui, että kolmikko olikin koko ajan tehnyt yhteistyötä Warriorin tuhoamiseksi. Roberts sanoi sitten: "Älä koskaan luota käärmeeseen." Kaikki oli valmista Warriorin ja Robertsin väliseen otteluun, mutta kyseistä yhteenottoa ei koskaan kuitenkaan nähty. Elokuussa 1991, Warrior ajautui Vince McMahonin kanssa erimielisyyksiin palkastaan koskien SummerSlamin pääottelua, jossa hän piti otella Hoganin kanssa Sgt. Slaughteria, Col. Mustafaa sekä Gen. Adnania vastaan. WWF ilmoitti, että Warrior uhkasi jättää tulematta tapahtumaan ellei hän saisi haluamaansa palkkamäärää. Vince McMahonin mukaan, Warriorille maksettiin ensin hänen haluamansa palkkio ja hänet erotettiin sitten välittömästi SummerSlamin jälkeen. Warrior on näihin väitteisiin vastannut, että WWF ei ollut maksanut hänelle koko palkkaa WrestleMania VII-tapahtumasta. Oli totuus mikä tahansa, Warrior oli nyt työtön ja hänen uransa oli romahtamassa.


title: The Ultimate Warrior

text: Saatuaan potkut WWF:stä vuotta aikaisemmin, Warrior sai nyt uuden mahdollisuuden palata samaiseen yhtiöön. Hän teki paluunsa WrestleMania VIII-tapahtumassa, jossa hän pelasti Hulk Hoganin Sid Justicen ja Papa Shangon hyökkäykseltä. Palatessaan Warrior näytti pienemmältä kuin aikaisempina vuosina ja hänen tukkansa oli lyhyempi.


title: The Ultimate Warrior

text: Paluunsa aikoihin Warrior sai sanavaltaa buukkauspäätöksien teossa. Yksi tarina koski Papa Shangoa, "noitatohtoria", joka langetti kirouksen Warriorin ylle. Tämän vuoksi Warrior voi pahoin ja oksenteli jopa kesken otteluiden. Warrior on jälkeenpäin kertonut vihanneensa koko tarinaa eikä "se ollut hänen ideansa". Warrior sai WWF:n mestaruusottelun hallitsevaa mestaria Randy Savagea vastaan elokuussa 1992 SummerSlam-PPV'ssä. Warrior voitti ottelun, tosin uloslaskulla, eikä hän täten voittanut titteliä.


title: The Ultimate Warrior

text: Marraskuussa 1992, Warriorin oli määrä otella Savagen kanssa "The Ultimate Maniacs"-joukkueessa Survivor Seriesissa. Kuitenkin viikkoja ennen tapahtumaa, Warriorin ja WWF:n välit huononivat jälleen, kun osapuolet riitelivät siitä kuka omisti oikeudet Ultimate Warrior-nimeen. Lisäksi heillä oli näkemyseroja siitä, mihin suuntaan Warriorin hahmoa pitäisi kehittää. WWF kertoi, että syy Warriorin eroamiseen oli hänen kiellettyjen aineiden käyttönsä. Vince McMahonin omistama Titan Sports -ja varsinkin WWF- olivat joutuneet tarkan suurennuslasin alla työntekijöidensä kielletyjen aineiden käytöstä ja niiden välittämisestä. Warrior sen sijaan kertoo olleensa useissa dopingtesteissä, joissa ei ollut mitään viittaavaa kiellettyjen aineiden käyttöön. Lisäksi Warrior kertoo, kuinka Vince McMahon teki hänestä sekä "British Bulldog" Davey Boy Smithistä syntipukkeja McMahonin itsensä jouduttua syytetyksi steroidien välittämisestä. Warriorin lähdettyä, hänen korvaajansa tulevassa Survivor Seriesin joukkueottelussa oli Mr. Perfect.


title: The Ultimate Warrior

text: Marraskuusta 1992 heinäkuuhun 1995 Warrior piti sapattivaapata aktiivipainjan urastaan. Lähdettyään WWF:stä, Warrior avasi "Warrior University"-koulunsa Arizonan Scottsdaleen. Koulu jäi kuitenkin lyhytikäiseksi.


title: The Ultimate Warrior

text: Vuonna 1993 hän muutti nimensä virallisesti Warrioriksi.


title: The Ultimate Warrior

text: Maaliskuussa 1995, World Championship Wrestling (WCW) esitteli painimaailmalle The Renegade-nimisen painijan, Hulk Hoganin sekä Randy Savagen "äärimmäisen aseen". Renegaden painiasu sekä kehäotteet muistuttivat hyvinkin läheisesti Warriorin tyyliä ja monet fanit uskovatkin Warriorin esittäneen Renegadea tai sitten WCW oli vain yrittänyt kehittää itselleen omaa "Ultimate Warrioria". Täyttä totuutta asiasta ei ole vieläkään saatu. Heinäkuussa 1995 Warrior palasi painikehään National Wrestling Conference (NWC)-promootiossa Nevadan Las Vegasissa ja voitti Honky Tonk Manin. Hän paini myös euroopankiertueella Otto Wanzin johtamassa Catch Wrestling Association (CWA)-promootiossa.


title: The Ultimate Warrior

text: Oltuaan aktiivikuvioista poissa kolme ja puoli vuotta, Warrior palasi WWF:ään maaliskuussa 1996 murskaamalla nuoren Triple H:n WrestleMania XII-tapahtumassa. WrestleManian jälkeen, Warrior taisteli lähinnä Goldustia sekä Jerry "The King" Lawleria vastaan. WWF kuitenkin purki sopimuksen hänen kanssaan sen jälkeen, kun Warrior oli isänsä kuoleman vuoksi jättänyt tulematta tuleviin tapahtumiin kertomattapoissaolon syytä WWF:lle. Vince McMahon kertoi, ettei Warrior ollut nähnytkään isäänsä enää kymmeneen vuoteen eikä muutenkaan ollut välittänyt enää isästään. Tästä syystä, McMahon ei nähnyt Warriorin poisjäännin perustetta tarpeeksi riittävänä. Warrior kiistää McMahonin väitteet ja kertoo vastaväitteenä että oikea syy miksei hän ilmaantunut tuleviin tapahtumiin, olisivat olleet WWF:n myymät Ultimate Warrior-fanituotteet joiden tuotosta yhtiö ei antanut Warriorille hänen omaa osuuttaan. Hänen viimeinen ottelunsa WWF:ssä oli heinäkuun 8. päivän Monday Night Raw, missä hän voitti Owen Hartin hylkäyksellä.


title: The Ultimate Warrior

text: WCW teki sopimuksen Warriorin kanssa 1998 ja antoi hänelle sananvaltaa buukkauspäätöksien teossa. Hän keksi juonikuvion, jossa hän perusti oman ryhmänsä (Hollywood) Hoganin nWo (New World Order)-ryhmää vastaan. Joukkueen nimeksi tuli One Warrior Nation. Nimi oWn (One Warrior Nation) oli sanaleikki New World Orderin nWo-lyhenteestä. Juonikuvion "huippuhetkiin" kuului se, kuinka Warrior kidnappasi ja noitui The Disciplen, sekä mystinen "sininen sumu", joka tyrmäsi kaikki muut nWo-jäsenet tajuttomiksi, paitsi Hollywood Hoganin .


title: The Ultimate Warrior

text: Warrior oli mukana ainoastaan kolmessa ottelussa WCW-uransa aikana. Ensimmäinen oli War Gamesin pääottelu (kahdeksan muun painijan kanssa) Fall Brawl-tapahtumassa. Sen ottelun voitti Diamond Dallas Page. Toinen oli eräässä WCW Monday Nitro-ohjelmassa, jossa hän ja Sting voittivat joukkueottelussa Hoganin ja Bret Hartin hylkäyksellä. Warrior ei kuitenkaan paljoa otteluun osallistunut, kun lyhyen painisession jälkeen hän alkoi jahdata Hoganin housujen vyö aseenaan nWo:n jäseniä pitkin areenaa. Kolmannessa ottelussaan hän hävisi Hoganille Halloween Havoc-PPV'n ottelussa, jota WCW:n silloinen johtaja Eric Bischoff on sanonut kaikkien aikojen surkeimmaksi PPV'n pääotteluksi. Kyseinen ottelu olikin kaikin puolin surkuhupaisa. Kaksikon kehätyöskentely oli hidasta ja heikkoa, sillä Warrior joutui painimaan ottelussa toinen käsi loukkaantuneena. Lisäksi kun Hogan yritti "sokaistaa" Warriorin heittämällä tämän naamaan tulipallon, sen sytytys epäonnistui ja pallo räjähtikin vahingossa Hoganin naamalle. Ottelu päättyi kun Horace Hogan löi terästuolilla Warrioria selkään samaan aikaan kun Eric Bischoff häiritsi ottelun tuomaria. Hogan selätti tämän jälkeen Warriorin ja voitti ottelun.